qundao/data-zh-poetry huggingface dataset:
渔家傲 其一 丁丑重九日猎边外龙安山次先贤范希文词
作者：卢象升
朝代：明

怪是重阳风雨恶。东篱把菊寒酸作。醉掾当筵吹帽落。皆寂寞。人间漫说登高乐。何似今朝开眼目。秋山万叠尖如削。绝顶连云张锦幕。天摸著。昆崙下看阆风阁。
渔家傲·丁丑重九日猎边外龙安山次先贤范希文词
作者：卢象升
朝代：明

怪是重阳风雨恶。东篱把菊寒酸作。醉掾当筵吹帽落。皆寂寞。人间漫说登高乐。何似今朝开眼目。秋山万叠尖如削。绝顶连云张锦幕。天摸著。昆崙下看阆风阁。搔首问天摩巨阙。平生有恨何时雪。天柱孤危疑欲折。空有舌。悲来独洒忧时血。画角一声天地裂。边风撼树惊魂掣。绝影骄骢看并逐。真捷足。将军应取燕然勒。
渔家傲·其二
作者：卢象升
朝代：明

搔首问天摩巨阙。平生有恨何时雪。天柱孤危疑欲折。空有舌。悲来独洒忧时血。画角一声天地裂。边风撼树惊魂掣。绝影骄骢看并逐。真捷足。将军应取燕然勒。
游海螺山
作者：卢象升
朝代：明

重过灵岩思渺然，举杯邀月到山巅。浮云聚散知吾意，怪石嵯峨睹别天。济胜且论尘外事，逢僧聊话口头禅。烟霞寄傲馀今夕，望迥青霄我欲仙。
画眉
作者：卢象升
朝代：明

玉指轻将两袖分，菱花照出斗弯纹。巫山十二堪描写，浅黛斜侵拂鬓云。
登太虚楼鼓琴
作者：卢象升
朝代：明

潇湘逸响水云流，雁阵惊回明月楼。偶然登眺呜幽兴，翻为丝桐搅别愁。良夜有情应不寐，征途无主为谁留。何年得遂初衣赋，归卧深山鹿豕游。
秋闺仿·刘青田叠字叠句
作者：卢象升
朝代：明

相思相盼何时已。閒把閒愁理。玉人人倚玉阑杆，新月新秋新怯寒。日阴阴，夜深深，漏更更。叶叶声声响到明。梦儿成不成。
菩萨蛮
作者：卢象升
朝代：明

绿阴深处迷花谷。谷花迷处深阴绿。春尽不留人。人留不尽春。燕来归路远。远路归来燕。帘捲怯轻寒。寒轻怯捲帘。
西江月·春闺次秦少游作
作者：卢象升
朝代：明

裁就弓鞋样浅，绣成鸳枕针残。坐沉红烛有馀閒。日九回肠非懒。别馆疏棂风细，孤帏绣榻香寒。昔时云雨梦中难。欲觅佳期已晚。
贺新居一首
作者：卢象升
朝代：明

大都名世士，出处俱不妄。不读万卷书，岂足成高尚。羡子烟霞骨，身情复奇旷。结屋小溪口，溪水清且漾。几案自楚洁，轩窗垲以畅。晤言一室中，心足千古上。讵比子云居，时吹太乙杖。我亦勇退者，岂曰恋禄养。第以圣明时，未答苍生望。区区丘壑怀，念与风尘抗。每听诵移文，北山果无恙。焉得归去来，依君共相向。
过太平驿
作者：卢象升
朝代：明

谁挽天河洗甲兵，金戈铁马旅人情。请缨岂是书生业，倚剑长吟祝太平。
过恨这关
作者：卢象升
朝代：明

千古英雄恨这关，疆分豫楚几重山。龙泉羽士嫌岑寂，鸟道征人叹往还。剑削芙蓉身欲奋，幽栖岩壑意仍閒。遐思忠义当年事，历尽江山识岁寒。
过穆陵关
作者：卢象升
朝代：明

介马临戎壁垒新，连天烽火叹无民。挥戈欲洗山河色，仗策思援饥溺人。安奠苍生千古事，扫除逋寇八年尘。携归两袖清风去，坐看閒云不厌贫。
过黄粱祠
作者：卢象升
朝代：明

曾闻世有卢生梦，我梦卢生即此身。今古谁醒复谁梦，吕翁同作梦中人。
长相思·次刘青田先生作
作者：卢象升
朝代：明

时悠悠。宦悠悠。时宦相催不断头。般般件件愁。欲归休。未归休。菊花松蔓老春秋。岁月肯吾留。
为杭民勘讼口占
作者：卢跃龙
朝代：明

虞芮代质成，穿林入径行。是非无我相，案牍悟前因。列仗惊群牧，传呼乱偶耕。浮名吾愧汝，休羡使君荣。
初至安邑感赋
作者：卢跃龙
朝代：明

岩城一望大如舠，匹马之官岂惮劳。壮志自怜新结绶，微名应愧旧同袍。幄中明月俱尘土，镜底寒霜是鬓毛。四境弦歌何日冷，当年谁复笑牛刀。
石牛驿次韵
作者：卢跃龙
朝代：明

顽石何缘会作牛，昔人何以此名邮。牛原非石劳难任，石纵为牛苦未休。问喘倘逢头亦点，凭呼不转欲何求。谁人术解如羊叱，也为苍生佐一筹。
同友人游梳妆亭
作者：卢钦明
朝代：明

乘兴兰舟此一亭，望中风月正清泠。九江水下如眸碧，五老峰悬若髻青。人世几回嗟短发，云林千古剩高亭。夜深仙子频来往，无际天风响佩玲。
从军行
作者：卢锻
朝代：明

羌笛横吹塞下秋，骁骑铁马满边头。丈夫报国应如此，不扫蓬婆誓不休。
甲子门吊张文烈先生
作者：卢锻
朝代：明

激烈忠魂逝奕英，啼鹃血破月三更。置君覆社知谁是，报国捐躯岂论名。岸草无心风泣笛，珠江有恨浪悲钲。于今落木秋霜夜，犹叱云旂北路行。
读张文烈遗稿
作者：卢锻
朝代：明

厓门宿昔咏零丁，此日欷歔血泪声。作者非留去后恨，读时转忆个中情。星河摇动龙蛇泣，几案凄凉犬豕鸣。白雪青羝君忍耐，招魂取寄伴苏卿。
京山道中
作者：卢雍
朝代：明
体裁：七言律诗

淡淡东风晓雨晴，薄寒天气近清明。华铺秀岭来春牧，烟起平田事火耕。新柳向人偏弄色，幽花满地不知名。驱车又过京山去，怪石纵横水有声。
泊头晚泊欲访子济侍御不果
作者：卢雍
朝代：明
体裁：五言律诗

河流寒未冻，市集晚犹喧。日落新桥驿，烟生独树村。沙船露灯影，滩石带冰痕。不见西台客，幽怀谁与论。
登黄鹤楼
作者：卢雍
朝代：明
体裁：七言律诗

黄鹤楼头铁笛风，楼前形胜古今同。登临此日情无尽，捶碎何人气独雄？千里云帆汉江阔，万家烟树楚天空。凭阑莫恨乡关远，犹喜岷峨一望通。
蝶恋花·徐州晚泊
作者：卢雍
朝代：明

野树烟生斜日堕，千里帆樯，又向黄昏过。自据胡床船上坐，东山月出浮云破。细细波流声绕舵，风苇萧萧，两岸明渔火。吹罢洞庭歌楚些，坡仙恍惚相逢我。
一月之间惠武夷茶者三至口占三首
作者：卢龙云
朝代：明

九曲溪流下，浮来物色新。斜封先后至，俱道武夷春。见说烟霞里，鎗旗隐御园。似应馀进奉，采撷下云门。何处仙游美，寻真有幔亭。分来春已足，无待乞山灵。
一月之间惠武夷茶者三至口占三首·其一
作者：卢龙云
朝代：明

九曲溪流下，浮来物色新。斜封先后至，俱道武夷春。
一月之间惠武夷茶者三至口占三首·其三
作者：卢龙云
朝代：明

何处仙游美，寻真有幔亭。分来春已足，无待乞山灵。
一月之间惠武夷茶者三至口占三首·其二
作者：卢龙云
朝代：明

见说烟霞里，鎗旗隐御园。似应馀进奉，采撷下云门。
丁比部招同诸旧僚赏署中花适以公阻赋谢二首
作者：卢龙云
朝代：明

自别玄湖署，曾经几度花。放衙宾又集，对酒日初斜。旧侣能相忆，新诗并可誇。不堪期会阻，独自惜年华。列署多红药，繁阴更满廊。山光移毓秀，湖润浥呈芳。胜赏皆仙侣，离群一漫郎。花神烦寄谢，风末送馀香。
丁比部招同诸旧僚赏署中花适以公阻赋谢二首·其一
作者：卢龙云
朝代：明

自别玄湖署，曾经几度花。放衙宾又集，对酒日初斜。旧侣能相忆，新诗并可誇。不堪期会阻，独自惜年华。
丁比部招同诸旧僚赏署中花适以公阻赋谢二首·其二
作者：卢龙云
朝代：明

列署多红药，繁阴更满廊。山光移毓秀，湖润浥呈芳。胜赏皆仙侣，离群一漫郎。花神烦寄谢，风末送馀香。
七夕
作者：卢龙云
朝代：明

海宇新生昨夜秋，更当今夕望牵牛。时还三伏凉初至，天为双星暑渐收。千里金风旋树底，一弯银月在云头。为桥浃岁知良会，停杼深更破独愁。羁客异乡聊问夜，佳人何处共登楼。长生殿里徵歌管，百子池边侍冕旒。儿女双针随俗胜，江山一舄为谁留。巧心未向天孙乞，拙政空先万众忧。海静已逢丹燧息，天清时见紫云浮。步檐转觉炎蒸尽，倚杖徐看大火流。无限赏心羁簿领，可怜秋色远沧洲。何时风月归谈麈，廖廓同为汗漫游。
七月六日舟过广陵别同行诸子并柬庞与虔明府
作者：卢龙云
朝代：明

相从理棹下扬州，葭菼离离满目秋。却笑此身非跨鹤，又将时序会牵牛。弟兄海内希长合，萍梗天涯不自由。二十四桥今夜月，箫声谁与伴维舟。
万松引为蔡孝廉作
作者：卢龙云
朝代：明

君不见桃李花，浅白轻红相间遮。伤春一夜林头雨，飘泊溪边片片霞。又不见杨柳枝，娜婀千丝拂地垂。一朝霜气摧梧叶，总逐秋风陌上吹。朔雪漫漫地冻裂，山间百卉俱欲折。岁寒何物可徵奇，苍翠长松端自别。谁人家玩此珍图，传来的是蔡君谟。节概看君应类此，萎薾于今何有乎。披图细睹万松树，傲雪淩霜自朝暮。龙干参差护岭云，虬枝葱茜含山雨。陶径何言菊并存，丁年十八事堪论。托迹聊为处士隐，分荣不羡大夫尊。闽中夹道君家物，彷佛今犹相咫尺。磥砢终须梁栋材，气色居然嵩岱植。有时隔水奏笙簧，千年裂石摩穹苍。青牛或出樛枝里，白犬多居偃盖傍。真人最爱风初入，服食还须俟五粒。更喜兴祥枯复生，共羡禀和高且直。堪嗟杨柳望秋零，桃李当春只暂荣。岂似贞姿劲节长，不改万山摇落万松青。
三事录答乡大夫见赠
作者：卢龙云
朝代：明

铜墨由来寄一方，安危理乱岂难量。不随苛政为鹰击，□慕循声托雁行。六谕总缘一尔志，三农先□□□仓。相维什伍周官法，不下阶除宓子堂。心在民嵓无近远，口凭月日有雌黄。里能归厚斯为美，倍解还淳且不良。独任怨劳申古法，尚须齿德振颓纲。海滨未信非邹鲁，止恐人情习故常。
三山城外桥边候潮二首
作者：卢龙云
朝代：明

懒向尘中屡折腰，登舟犹复待江潮。往来大陆长如水，亦自魂销似灞桥。去住风尘不自由，迟回江上一扁舟。须臾月上潮初溢，少借轻帆任拍浮。
三山城外桥边候潮二首·其一
作者：卢龙云
朝代：明

懒向尘中屡折腰，登舟犹复待江潮。往来大陆长如水，亦自魂销似灞桥。
三山城外桥边候潮二首·其二
作者：卢龙云
朝代：明

去住风尘不自由，迟回江上一扁舟。须臾月上潮初溢，少借轻帆任拍浮。
三月抵京二首
作者：卢龙云
朝代：明

帝城三月暮，天气亦初春。红紫花相待，青黄柳未匀。条风开宿雾，细雨浥轻尘。物色元非恶，深尊绿且亲。尚及三春候，重来万里人。辞家方在远，观国屡为宾。宦业难书竹，时情任积薪。长安真似奕，往事不须颦。
三月抵京二首·其一
作者：卢龙云
朝代：明

帝城三月暮，天气亦初春。红紫花相待，青黄柳未匀。条风开宿雾，细雨浥轻尘。物色元非恶，深尊绿且亲。
三月抵京二首·其二
作者：卢龙云
朝代：明

尚及三春候，重来万里人。辞家方在远，观国屡为宾。宦业难书竹，时情任积薪。长安真似奕，往事不须颦。
三水舟中与族兄弟话别
作者：卢龙云
朝代：明

行行谁解慰飘蓬，尊酒怜君意气雄。仗剑他年辞故里，五陵衣马直须同。
三水舟中别诸亲族二首有引
作者：卢龙云
朝代：明

万里关山道，偏怜后会疏。风霜仍旅食，花月想閒居。前路谁知己，新诗重起余。发船催叠鼓，倚棹更踟蹰。俛仰思前度，魂销几弟兄。归来重聚首，死别已吞声。未论干时计，先伤造物情。交亲期末路，珍重保馀生。
三水舟中别诸亲族二首有引·其一
作者：卢龙云
朝代：明

万里关山道，偏怜后会疏。风霜仍旅食，花月想閒居。前路谁知己，新诗重起余。发船催叠鼓，倚棹更踟蹰。
三水舟中别诸亲族二首有引·其二
作者：卢龙云
朝代：明

俛仰思前度，魂销几弟兄。归来重聚首，死别已吞声。未论干时计，先伤造物情。交亲期末路，珍重保馀生。
下第出京
作者：卢龙云
朝代：明

客舍听鸡问去程，青青柳色唤愁生。六街歌管尘随马，万井烟花树绕莺。归日彩云空恋阙，谁家白璧重连城。燕金结客知何在，且与沙鸥狎旧盟。
下第回舟次平圃
作者：卢龙云
朝代：明

客久多吟越，人谁谏逐秦。思家愁远道，去国忆王春。岁月惭双鬓，江湖笑此身。渐闻乡语近，归梦不须频。
与介繁广生小集波閒亭次和二首
作者：卢龙云
朝代：明

卉木苍苍拂槛垂，诗篇谁与咏由仪。薰风入座杯重把，细雨当阶席屡移。四面波光摇握麈，一亭野色动摛词。他乡此会应难数，能使儿童拟习池。孤亭日暮迥生凉，雨浥池头绿正芳。道路驱驰过叱拨，尘埃洗濯拂干将。公馀授简诗怀壮，醉后披襟语意长。词客几能经僻地，林园此夕有辉光。
与介繁广生小集波閒亭次和二首·其一
作者：卢龙云
朝代：明

卉木苍苍拂槛垂，诗篇谁与咏由仪。薰风入座杯重把，细雨当阶席屡移。四面波光摇握麈，一亭野色动摛词。他乡此会应难数，能使儿童拟习池。
与介繁广生小集波閒亭次和二首·其二
作者：卢龙云
朝代：明

孤亭日暮迥生凉，雨浥池头绿正芳。道路驱驰过叱拨，尘埃洗濯拂干将。公馀授简诗怀壮，醉后披襟语意长。词客几能经僻地，林园此夕有辉光。
与客谈西事二首
作者：卢龙云
朝代：明

兵革年来苦，西南衅复开。兴师勤薄伐，授钺急渠魁。豕突虞穷寇，鹰扬藉异才。功成是何日，奏捷羽书回。重镇新开府，孤军渐合符。谋臣多聚米，与国共飞刍。业更期安堵，悲应免向隅。论功谁第一，麟阁貌堪图。
与客谈西事二首·其一
作者：卢龙云
朝代：明

兵革年来苦，西南衅复开。兴师勤薄伐，授钺急渠魁。豕突虞穷寇，鹰扬藉异才。功成是何日，奏捷羽书回。
与客谈西事二首·其二
作者：卢龙云
朝代：明

重镇新开府，孤军渐合符。谋臣多聚米，与国共飞刍。业更期安堵，悲应免向隅。论功谁第一，麟阁貌堪图。
与张计部夜语并寄家书
作者：卢龙云
朝代：明

冉冉风尘客，悠悠桑梓情。十年俱潦倒，片语尽平生。候馆悲秋色，乡园羡昼行。平安惟两字，凭为报柴荆。
与林孝廉小酌论旧并柬诸乡友
作者：卢龙云
朝代：明

乡书十载忝齐贤，何意看花一日先。弱羽翻疑淹九万，彩毫终待奏三千。陵阳泪尽方呈璞，流水音高未绝弦。为问同来燕市客，有谁还愧在卢前。
与王令公喜诸生新进
作者：卢龙云
朝代：明

文星夜灿碧云头，挟策翩翩喜见收。选里并为新秀士，环桥争羡小瀛洲。三千待奏公车牍，九万将腾海国秋。异日荐贤推上赏，岂惭车马锡诸侯。
与诸同年话别于飞云洞二首有引
作者：卢龙云
朝代：明

留滞乡园久，无心更出山。圣人方罪己，逐客岂投閒。未敢终违世，何妨更抱关。招邀惭已再，花下强酡颜。廿载通贤籍，难期聚会同。关山时去住，岐路复西东。已慕汉阴叟，还希塞上翁。浪游随所适，终自愧冥鸿。
与诸同年话别于飞云洞二首有引·其一
作者：卢龙云
朝代：明

留滞乡园久，无心更出山。圣人方罪己，逐客岂投閒。未敢终违世，何妨更抱关。招邀惭已再，花下强酡颜。
与诸同年话别于飞云洞二首有引·其二
作者：卢龙云
朝代：明

廿载通贤籍，难期聚会同。关山时去住，岐路复西东。已慕汉阴叟，还希塞上翁。浪游随所适，终自愧冥鸿。
与黄中翰登丛台
作者：卢龙云
朝代：明

邯郸大道连上国，道旁主人殊不乐。南去北来寡所欢，总是悠悠异乡域。君本罗浮洞里仙，今作凤凰池上客。使节辉煌返玉京，邮亭邂逅风尘陌。喜君新自故乡来，于我信宿暂徘徊。握手共道乡园事，慰劳相看酒一杯。探奇吊古重多兴，携壶更上古丛台。倚阑四顾河山渺，歌舞当时安在哉。王侯第宅感今昔，井里年来渐萧索。岁岁但修祷雨文，未见丰年贺苍赤。君归丹阙觐天颜，四方水旱应沾臆。民力东南何足陈，三辅之间且菜色。
东光
作者：卢龙云
朝代：明

山寨平，海舶何不平？大海烟波阔，巨舰鸿毛轻。乘潮任来往，漂泊转纵横。
东平行
作者：卢龙云
朝代：明

言慕古东平，卓识异王族。绮丽非其珍，择善谐所欲。常恐失丘民，推心广仁育。归朝承睿问，真乐云自足。汉室大封建，谁堪缵王服。之子实维藩，配命求多福。
东门行为采珠者作
作者：卢龙云
朝代：明

出东门，欲何之？丈夫志四海，安效辕下驹。而况室中无储粟，体上无完衣。仗剑出门去，不顾儿女悲。结客场中多侠少，何事牵衣苦别离。苦别离，寥落荆布妇，呱呱黄口儿。君慎自爱戒，勿为非国法。明明谁敢欺。君慎自爱戒，勿为非国法，明明谁敢欺。何时当来归，生还但愿同餔麋。
东飞伯劳歌
作者：卢龙云
朝代：明

东飞伯劳西飞燕，秦楼楚榭纷相恋。谁家妖丽可倾城，朱唇皓齿发新声。美酒十千罗绮食，骏马香车恒络绎。花貌年年三六馀，宝珥金钿剌绣裾。一朝离别分南北，意态可怜怀抱恶。
两头纤纤
作者：卢龙云
朝代：明

两头纤纤波上纹，半黑半白雨中云。腷腷膊膊柝初闻，磊磊落落酒微醺。
中春宴集汪氏西园
作者：卢龙云
朝代：明

中和启令节，旷望极春明。谷风舒以穆，百卉竞芬荣。良辰既如许，胜赏复群英。会心安在远，方驾薄西城。苑开凤台侧，嘉木荫芳亭。高丘环异石，池塘草并生。万绿间红紫，禽鸟亦春声。暂此息尘累，先教俗虑清。绮谭佐名理，雄辨恣峥嵘。已协沧洲趣，兼欣求友情。坐久林霏合，轻飙逗野庭。馀寒恋衣袂，对酒谁独醒。献酬屡促席，觞至必尽倾。晚归各留咏，刻烛韵斯成。分携订后会，心知重合并。
中秋夕喜霁呈司马公
作者：卢龙云
朝代：明

昨宵风雨闭门时，何意秋澄会转奇。晚日碧云宁但合，东山明月更堪期。影飘桂树金波丽，尘净兰阶玉宇宜。似为主人能爱客，西园乐事许追随。
中秋夜宴集值天将雨
作者：卢龙云
朝代：明

雨色微茫渐近城，今宵谁解卜阴晴。冰轮未向云间现，暑气先从野外清。密坐岂妨成四美，深杯那厌欲三更。夜阑澄霁天如洗，依旧辉光万里生。
中秋月下饯别张道相孝廉春试
作者：卢龙云
朝代：明

三年海上见中秋，月下今宵壮远游。客路风清闽岭外，帝城春在曲江头。二京赋就谁争美，三殿名高自胜流。处处飞书新偃武，修文天子坐垂旒。
中秋玩月值文闱试士日答廖文学二首
作者：卢龙云
朝代：明

秋光才满习家池，有客新篇更陆离。胜赏谩宜方外侣，浮名休羡里中儿。诗成珠玉当谁和，忧在江湖只自知。到处楼头增夜色，樽开且续屡传卮。露气初寒凭槛外，月华高映举杯前。新晴雨洗看逾洁，入夜云开望独圆。索处未应甘抱寂，满庭无奈正连娟。豪吟已为秋生色，顾影何须只自怜。
中秋玩月值文闱试士日答廖文学二首·其一
作者：卢龙云
朝代：明

秋光才满习家池，有客新篇更陆离。胜赏谩宜方外侣，浮名休羡里中儿。诗成珠玉当谁和，忧在江湖只自知。到处楼头增夜色，樽开且续屡传卮。
中秋玩月值文闱试士日答廖文学二首·其二
作者：卢龙云
朝代：明

露气初寒凭槛外，月华高映举杯前。新晴雨洗看逾洁，入夜云开望独圆。索处未应甘抱寂，满庭无奈正连娟。豪吟已为秋生色，顾影何须只自怜。
为何参军题乐寿卷
作者：卢龙云
朝代：明

早岁思鲈类季鹰，曳裾何必记吾曾。俸过六百閒为伴，桃拟三千寿作朋。谢俗久看娱水石，引年今始颂冈陵。松筠晚节知逾劲，宦业还欣有代兴。
为俞生初诞子作二首
作者：卢龙云
朝代：明

海日当长至，门弧应瑞开。凤雏宁世出，龙种自天才。窦苑方称桂，王家旧植槐。登筵多玉果，任醉酒千杯。种玉知何始，徵兰在粤城。充闾初有子，当户此为兄。练影天中见，珠光掌上生。多男何俟祝，次第识英声。
为俞生初诞子作二首·其一
作者：卢龙云
朝代：明

海日当长至，门弧应瑞开。凤雏宁世出，龙种自天才。窦苑方称桂，王家旧植槐。登筵多玉果，任醉酒千杯。
为俞生初诞子作二首·其二
作者：卢龙云
朝代：明

种玉知何始，徵兰在粤城。充闾初有子，当户此为兄。练影天中见，珠光掌上生。多男何俟祝，次第识英声。
为刘生题日升图赠杨郡丞
作者：卢龙云
朝代：明

海门朝旭映扶桑，指顾辉腾被八荒。云影三山连浩渺，波光万里出苍凉。川原在处皆生色，草木何心亦向阳。莫笑野夫贪曝背，由来普照尽穷乡。
为刘茂才寿其伯隐君
作者：卢龙云
朝代：明

小隐蓬为径，同游竹是林。冬桃千岁实，春酒百年心。经暇时娱綵，樽开满盍簪。兴来因小阮，徙倚复长吟。
为周韬之题画
作者：卢龙云
朝代：明

板桥藜杖出江村，水榭云轩接寺门。风起绿蘋堪送远，飞帆天外带晴暄。
为宋黄勉斋先生竖坊兼立其裔孙奉祀答周文学二首
作者：卢龙云
朝代：明

想像遗踪五百年，溪山留胜尚依然。一时厉禁浑无恙，万古斯文赖有缘。仰止将兴闽绝学，景行端藉曾多贤。讲堂况复馀光霁，桃李当春已自妍。丛祠水石郁森森，闽海儒宗擅士林。俎豆几人陪秩祀，衣冠千载续徽音。奉尝不愧家声远，绳武应知世泽深。可道厥修无念祖，须从此日惜分阴。
为宋黄勉斋先生竖坊兼立其裔孙奉祀答周文学二首为宋黄勉斋先生竖坊兼立其裔孙奉祀答周文学二首·其二
作者：卢龙云
朝代：明
体裁：七言律诗

丛祠水石郁森森，闽海儒宗擅士林。俎豆几人陪秩祀，衣冠千载续徽音。奉尝不愧家声远，绳武应知世泽深。可道厥修无念祖，须从此日惜分阴。
为尹太学寿其贞母二首
作者：卢龙云
朝代：明

槐市新凉入，游人念倚庐。飞云瞻狄舍，晴雨想潘舆。上国衣冠始，家庭燕喜初。冈陵今日颂，都属庆之馀。昔看慈母线，今阅女仙图。天上麟为二，人间凤不孤。歌馀陶氏鹄，綵并老莱乌。岂藉阳城教，先能念母劬。
为尹太学寿其贞母二首·其二
作者：卢龙云
朝代：明

昔看慈母线，今阅女仙图。天上麟为二，人间凤不孤。歌馀陶氏鹄，綵并老莱乌。岂藉阳城教，先能念母劬。
为廷尉正林君题贞烈卷有引
作者：卢龙云
朝代：明

航海当年宋祚屯，天教虏祸到瓯闽。修戈未展同仇志，投袂难全远害身。百口并缘兵革苦，千家俱属乱离频。闺闱烈行犹堪纪，粉黛徽音却未湮。蹈海成仁甘自陨，吁天举目叹无亲。闽山地隔千重嶂，洛水桥通万里津。气压沧波长浩荡，名于叠献比嶙峋。夫因里选曾闻达，道为时艰尚隐沦。胡元闰位终难屈，淑媛贞魂并未伸。英烈祗堪垂野史，褒扬何自贲皇纶。风高永足传天下，世远谁同问海滨。异代庆馀幽竟阐，闻孙光裕意全真。欲缘俎豆兴堂构，爰采歌谣慰穸窀。士女一时俱劲节，芳香千载共贞珉。绵绵世泽知能永，奕奕家声喜渐新。纪载未须烦郡邑，却应感召见祥臻。
为张太学寿其外舅萧刺史
作者：卢龙云
朝代：明

东风吹绿映霞杯，喜傍芳丛绮席开。人自三朝歌寿考，官从五马赋归来。冠裳郡国宾筵重，兰树阶庭世泽培。子婿更看兼玉润，丈人安坐进春醅。
为曲江李封君作
作者：卢龙云
朝代：明

一从相业始曲江，谁似王家待二郎。学以渊源推正派，功于堂构羡传芳。由来龙德幽光发，都借鸾书奕世昌。试看山公优启事，定知世泽浚岩廊。
为林太学兄弟于初腊寿其尊人六十
作者：卢龙云
朝代：明

韦曲新移傍未央，小山和靖兴犹长。八千岁引灵椿寿，尺五天临玉树芳。节近蓬莱初启会，游馀句曲递称觞。怡亲自得阳城教，三豆何劳礼杖乡。
为梁丈人送其婿黎君游太学时伯子方在计偕
作者：卢龙云
朝代：明

紫云长护丈人峰，早识延明快似龙。几载菁莪歌乐泮，百年礼乐待临雍。行看诏下优三老，更拟书成上九重。指日公车同召对，泥金双达八行封。
为汪太学寿其尊人七十
作者：卢龙云
朝代：明

曾将节操比苍松，春酒稀龄乐正浓。越国千年思祖德，梁园几度记游踪。莺花赏洽听华祝，云水居閒拥素封。兰玉阶庭看竞美，且从三老重临雍。
为罗甥寿其伯典仪君
作者：卢龙云
朝代：明

几人方外得罗含，春酒如渑傍菊潭。修竹念年经兔苑，德星今夕聚狐南。传家自美青云馆，招隐难忘白石庵。群从阶庭富兰玉，更容小阮共清酣。
为陈勋卿题龙津藕花庄瑞莲
作者：卢龙云
朝代：明

灼灼芙蕖澹澹风，龙津毓瑞到芳丛。孤标秀引澄湖绿，双萼辉迎晓日红。倚槛并怜娇欲语，淩波齐讶步逾工。閒居未尽濂溪爱，更有天香待汉宫。
为黎学博题琴书图二首
作者：卢龙云
朝代：明

当年谢羁勒，一径返烟萝。散帙娱清暇，鸣弦续咏歌。广陵传后少，禹穴秘中多。扰扰红尘者，相看意若何。衡门多乐事，何事最相宜。会意丝桐远，搜神汗竹奇。圣贤终日对，山水几人知。儒雅风流并，如君实可师。
为黎学博题琴书图二首·其一
作者：卢龙云
朝代：明

当年谢羁勒，一径返烟萝。散帙娱清暇，鸣弦续咏歌。广陵传后少，禹穴秘中多。扰扰红尘者，相看意若何。
为黎学博题琴书图二首·其二
作者：卢龙云
朝代：明

衡门多乐事，何事最相宜。会意丝桐远，搜神汗竹奇。圣贤终日对，山水几人知。儒雅风流并，如君实可师。
为黔中李封君赋
作者：卢龙云
朝代：明

诗礼家传旧，丝纶帝泽优。累仁开奕叶，嗣业发潜修。教仕光贻燕，移忠迈作求。鹏看九万里，椿颂八千秋。柱后乘骢出，山中伴鹿游。考槃怡岁月，锡服贲林丘。报主归三殿，寻真到十洲。夜郎初赋鵩，天使尚鸣驺。雪在松楸拱，云飞洞壑幽。通家情倍切，溯派泽长流。宦绩今逾起，皇恩晚更酬。显扬知未艾，裕后接孙谋。
久雨二首
作者：卢龙云
朝代：明

燕拂山云满，龙吟壑雾宽。悬厓皆响瀑，入夜迥生寒。耕叹霖为潦，行歌路正难。晚当虹饮涧，倚杖隔林看。望海仍为雨，看山尚出云。林鸠非唤妇，江鹳乱呼群。天地愁常暝，莺花爱晚曛。气蒸霞欲变，万里见晴氛。
久雨二首·其一
作者：卢龙云
朝代：明

燕拂山云满，龙吟壑雾宽。悬厓皆响瀑，入夜迥生寒。耕叹霖为潦，行歌路正难。晚当虹饮涧，倚杖隔林看。
久雨二首·其二
作者：卢龙云
朝代：明

望海仍为雨，看山尚出云。林鸠非唤妇，江鹳乱呼群。天地愁常暝，莺花爱晚曛。气蒸霞欲变，万里见晴氛。
义犬行有序
作者：卢龙云
朝代：明

犬马之私世所有，衔恩总缘豢养久。死生之际义所难，胡然得之丧家狗。吁嗟乎，白杨古冢空累累，不见声称及后来。丰碑长傍一抔土，题以义犬何奇哉。行如狗彘人羞比，留却芳名翻若此。贫贱相随未足嘉，临难守死节堪与。宿草荒阡掩秽骸，往来观者嗟未已。君不见鹄苍昔日美徐宫，礼锡君王称狗垄。又不见洛下传书慰陆机，亦留孤冢呼黄耳。古之葬者若论功，今之葬者彰其义。乾坤正气属斯人，平生恩爱与谁亲。一朝反眼不相识，羞对前丘义犬坟。
乌生曲
作者：卢龙云
朝代：明

乌生八九子，乃在大海旁。毛羽参差长，俱愿凌穹苍。相哺桂树里，岂虞缯缴伤。苦遭秦氏恶少年，弯弓挟弹睨其间。一发乱乌群，九子相惊看。各各恋其巢，安得离哉翻。唶尔少年轻薄子，乌自群飞何负汝！少年不暇思，反用相矜诩。昔我臂苍鹰，共逐平原野。鸟飞不及瞬，尚得攫而食之。有时牵黄犬，驰骛山间薮。兔奔不及穴，尚得获而醢之。机用匪一朝，于乌竟何有。但明飞伏各自天，无须复欢前与后。
乌龙潭道院社集
作者：卢龙云
朝代：明

一鉴寒光旧液池，同来竹院坐题诗。乌龙自昔闻呈瑞，白凤于今梦斗奇。南国山川多暇日，中原鞭弭并驱时。不妨选胜频高会，儒雅风流异代师。
乙巳入京睹饥民载道怅焉成感
作者：卢龙云
朝代：明

畿南百里馀，托家在日边。胡为多菜色，老稚强相牵。困苦弥道周，流离满目前。展转沟中瘠，感之涕泫然。昊天何不吊，灾疹屡婴缠。里巷寡完壁，日午厨未烟。岂无郡邑吏，蒿目恤颠连。岂不奉明诏，频烦事赈蠲。谋朝不保夕，微生只暂延。裘马千金子，银鞍白玉鞭。意气倾燕市，斗酒美十千。立马闻痛哭，时或投一钱。所活宁有几，明惠不足宣。仁人切痌瘝，造物苦无权。谁当司燮理，密勿赞重玄。旸雨尽时若，蒸黎获所天。
九仙洞
作者：卢龙云
朝代：明

闻道鲤湖胜，仙都自彼开。似怜幽绝处，亦向此中来。
九如图
作者：卢龙云
朝代：明

名山万丈插天碧，曲阜层冈环翠壁。苍陵面面削芙蓉，下见长川流大泽。日月重明不夜城，托根千龄松与柏。结庐高士得所如，何用移文拒逋客。森森兰玉更芳姿，自可优游任泉石。
九日旅怀
作者：卢龙云
朝代：明

万里同为客，三年别故乡。生涯俱逆旅，岁事又重阳。盟负篱花酒，寒侵木叶霜。龙山今日帽，谁并孟嘉狂。
九日江楼眺望二首
作者：卢龙云
朝代：明

枫叶芦花渐有霜，客中高会又重阳。登临处处堪乘兴，何必尊前感异乡。翩翩鸥鹭满前湾，面面波光映客颜。试看龙沙今日酒，风流无亦似龙山。
九日江楼眺望二首·其一
作者：卢龙云
朝代：明

枫叶芦花渐有霜，客中高会又重阳。登临处处堪乘兴，何必尊前感异乡。
九日江楼眺望二首·其二
作者：卢龙云
朝代：明

翩翩鸥鹭满前湾，面面波光映客颜。试看龙沙今日酒，风流无亦似龙山。
九日登丛台
作者：卢龙云
朝代：明

何处登高选胜游，异时歌舞此中收。风尘日上龙山帽，月色初分庾亮楼。已有白衣能送酒，何须黄叶共悲秋。逢迎少暇成高会，只愧无能抗督邮。
九日登霸台时月落西方倒映台榭倚楼数酌而别
作者：卢龙云
朝代：明

风雨连朝欲满城，今宵喜见月华明。半轮影动登高兴，万里光馀落帽情。两地茱萸分客思，几家砧杵乱秋声。酒酣莫更归来缓，怕遣楼头百感生。
九月二日诸生招集会景楼
作者：卢龙云
朝代：明

背郭楼高瞰大荒，西风向夕洒衣裳。层霄并擢三秋桂，满座初分万斛香。山霭远浮连近壑，波光回合映方塘。扶摇健翮从兹始，五色云中是帝乡。
九月既望陈勋卿招同穆王二令公登龙津逍遥楼望西樵诸山既暮移酌于东轩就月漫赋二首
作者：卢龙云
朝代：明

未尽登高兴，深樽正可亲。篱花初满径，秋月更重轮。野俗看仍朴，康谣听转新。莫疑双剑合，此地是龙津。出郭陪幽赏，临高望故山。桑麻驯雉地，烟水钓鱼湾。舄欲淩风起，车留载月还。客游吾已倦，偏恋狎鸥閒。
九月既望陈勋卿招同穆王二令公登龙津逍遥楼望西樵诸山既暮移酌于东轩就月漫赋二首·其一
作者：卢龙云
朝代：明

未尽登高兴，深樽正可亲。篱花初满径，秋月更重轮。野俗看仍朴，康谣听转新。莫疑双剑合，此地是龙津。
九月既望陈勋卿招同穆王二令公登龙津逍遥楼望西樵诸山既暮移酌于东轩就月漫赋二首·其二
作者：卢龙云
朝代：明

出郭陪幽赏，临高望故山。桑麻驯雉地，烟水钓鱼湾。舄欲淩风起，车留载月还。客游吾已倦，偏恋狎鸥閒。
五云驿赠李医士
作者：卢龙云
朝代：明

南客扁舟度五云，却缘芝术得相闻。千年柱下留真诀，紫气关头即是君。
五日同方驾部陈孝廉叔侄河亭宴集
作者：卢龙云
朝代：明

新晴节序又天中。高会何期此地同。蒲艾香馀吴醑绿，葵榴色映楚丝红。秦淮舫满笙歌入，河朔樽深醉语雄。最是南曹多胜暇，竹林兼爱阮家风。
五日同诸公观竞渡二首
作者：卢龙云
朝代：明

三年海上笑栖迟，又到壶觞五月时。竞渡闾阎还楚俗，并游儒雅总吾师。光添舞袖辟兵綵，红映酡颜续命丝。岁稔民间饶乐事，临流卮酒未应辞。天留霁色傍江开，画舸轻桡叠鼓催。渔父不知吟泽恨，楼船堪并济汾来。风含兰气宜新浴，霞带蒲香入旧醅。傍晚榜歌听互答，舟前争道锦标回。
五日同诸公观竞渡二首·其一
作者：卢龙云
朝代：明

三年海上笑栖迟，又到壶觞五月时。竞渡闾阎还楚俗，并游儒雅总吾师。光添舞袖辟兵綵，红映酡颜续命丝。岁稔民间饶乐事，临流卮酒未应辞。
五日同诸公观竞渡二首·其二
作者：卢龙云
朝代：明

天留霁色傍江开，画舸轻桡叠鼓催。渔父不知吟泽恨，楼船堪并济汾来。风含兰气宜新浴，霞带蒲香入旧醅。傍晚榜歌听互答，舟前争道锦标回。
五日过城西草堂
作者：卢龙云
朝代：明

不到西园久，蒲觞此日来。池环碧树合，门对紫薇开。雨气清书幌，风香入酒杯。欲寻逃□会，端不限城隈。
五日钱使君招同蒋文学署中小酌时方忧旱
作者：卢龙云
朝代：明

郡阁逢多暇，庭槐逗远风。天涯三夏半，客里一尊同。艾叶迎杯绿，榴花入座红。因思云汉语，废酒意忡忡。
五月五日过新安冯明府招集柳将军庙时诸葛邓二君俱以董河役适至
作者：卢龙云
朝代：明

江南江北路初分，万里乡书未易闻。岁序孤舟逢五日，弟兄同社忆离群。东道更谁为地主，西河却有大冯君。命驾频烦江之浒，折简慇勤日将暮。置驿真能似郑庄，下榻何当比徐孺。将军祠宇自昔年，此地壶觞亦嘉晤。况兼二客千里逢，促席开尊并许同。诸葛雅称丞相裔，邓君亦有长成风。倾盖乍交情若故，把酒剧谈词俱雄。乡园蒲艾岂须设，故人鸡黍自堪悦。君不见清时无事辟兵符，翕河已仗群公力。淮海应高卧治名，簿书岂废逢迎客。休向三闾羡独醒，且须一醉同今夕。
五杂组
作者：卢龙云
朝代：明

五杂组，道边树。往复还，无定处。不获已，老将至。
五言集句十首 其一 月下行舟
作者：卢龙云
朝代：明

乘月戒征俦，婵娟伴客舟。晚晴摇水态，风静听溪流。色带银河满，寒生独树秋。那堪正漂泊，万里寄沧洲。
五言集句十首 其七 早春江行夜泊寄忆豫章诸游好
作者：卢龙云
朝代：明

一路经行处，波澜动远空。乱山春霭里，残漏雨声中。风俗因时见，心期此夜同。人分千里外，忍对百花丛。
五言集句十首 其三 送乡友南归别后却怀
作者：卢龙云
朝代：明

落照低山尽，长天急远鸿。暗尘随马去，霜叶满阶红。家国身犹负，容华岁不同。故人渺何际，秋树断云中。
五言集句十首 其九 谒孝陵
作者：卢龙云
朝代：明

晓风吹鸟啭，山翠拂行镳。古陌人来远，丹丘别望遥。独惭衰朽质，无补圣明朝。日出瞻佳气，还疑陟紫霄。
五言集句十首 其二 看山道中志感
作者：卢龙云
朝代：明

冉冉在风尘，乌裘几滞秦。一官成白首，万里未归人。个个峰头出，年年物候新。春山多胜事，归思欲沾巾。
五言集句十首 其五 郊居林亭
作者：卢龙云
朝代：明

养拙江湖外，鬓根已半丝。空园歌独酌，三径苦无资。俗远风尘隔，天高秋气悲。徘徊伤寓目，许可废言诗。
五言集句十首 其八 春暮宿江馆
作者：卢龙云
朝代：明

驷马留孤馆，残莺惜暮春。空梁无燕雀，独坐惨风尘。夜久潮侵岸，江清月近人。古来钟鼎盛，不及在家贫。
五言集句十首 其六 平溪驿舍
作者：卢龙云
朝代：明

危阁寻丹嶂，千峰住晚晖。秋林新叶落，高树早凉归。远思两乡断，单栖百虑违。桃源几家住，寂寞掩荆扉。
五言集句十首 其十 秋日景阳阁送别
作者：卢龙云
朝代：明

高阁逼诸天，秋风已飒然。他乡对摇落，别路绕山川。双阙祥烟里，行舟绿水前。独游千里外，书札若为传。
五言集句十首 其四 天宁寺对月
作者：卢龙云
朝代：明

望极关山远，云随野水流。长歌游宝地，何事别沧洲。明月高秋迥，清晖几处愁。芳尊徒自满，心折此淹留。
五言集句十首·月下行舟
作者：卢龙云
朝代：明

乘月戒征俦，婵娟伴客舟。晚晴摇水态，风静听溪流。色带银河满，寒生独树秋。那堪正漂泊，万里寄沧洲。冉冉在风尘，乌裘几滞秦。一官成白首，万里未归人。个个峰头出，年年物候新。春山多胜事，归思欲沾巾。落照低山尽，长天急远鸿。暗尘随马去，霜叶满阶红。家国身犹负，容华岁不同。故人渺何际，秋树断云中。望极关山远，云随野水流。长歌游宝地，何事别沧洲。明月高秋迥，清晖几处愁。芳尊徒自满，心折此淹留。养拙江湖外，鬓根已半丝。空园歌独酌，三径苦无资。俗远风尘隔，天高秋气悲。徘徊伤寓目，许可废言诗。危阁寻丹嶂，千峰住晚晖。秋林新叶落，高树早凉归。远思两乡断，单栖百虑违。桃源几家住，寂寞掩荆扉。一路经行处，波澜动远空。乱山春霭里，残漏雨声中。风俗因时见，心期此夜同。人分千里外，忍对百花丛。驷马留孤馆，残莺惜暮春。空梁无燕雀，独坐惨风尘。夜久潮侵岸，江清月近人。古来钟鼎盛，不及在家贫。晓风吹鸟啭，山翠拂行镳。古陌人来远，丹丘别望遥。独惭衰朽质，无补圣明朝。日出瞻佳气，还疑陟紫霄。高阁逼诸天，秋风已飒然。他乡对摇落，别路绕山川。双阙祥烟里，行舟绿水前。独游千里外，书札若为传。
京中承诸年丈招饮
作者：卢龙云
朝代：明

回首看花越廿年，霜蹄次第着鞭先。艰危独自悲行路，意气重逢念各天。礼数尽宽中执法，醉歌休拟上留田。南游复指浔阳道，湖月江风孰与怜。
京中贻诸游好二首
作者：卢龙云
朝代：明

千里驱车又帝城，相看悲喜不胜情。旅颜尚带风涛色，生计重依日月明。且共狂歌燕市饮，休嗟故步寿陵行。当年志意飞扬甚，此夕还应剑气横。九陌红尘上玉珂，不妨文酒借烟萝。谈天气压青云壮，待月词雄白雪多。万里风霜驱傲骨，重来霄汉入悲歌。应刘此日公车满，轮囷无因奈若何。
京中贻诸游好二首·其一
作者：卢龙云
朝代：明

千里驱车又帝城，相看悲喜不胜情。旅颜尚带风涛色，生计重依日月明。且共狂歌燕市饮，休嗟故步寿陵行。当年志意飞扬甚，此夕还应剑气横。
京中贻诸游好二首·其二
作者：卢龙云
朝代：明

九陌红尘上玉珂，不妨文酒借烟萝。谈天气压青云壮，待月词雄白雪多。万里风霜驱傲骨，重来霄汉入悲歌。应刘此日公车满，轮囷无因奈若何。
京口望长江
作者：卢龙云
朝代：明

飘蓬何地不天涯，吴楚东南望尚赊。暑雨濯枝辞凤阙，西风闻雁转龙沙。九江亦接浮湘路，八月宁同奉使槎。万里关山无定泊，教人回首忆京华。
京邸七夕过林希平小酌
作者：卢龙云
朝代：明

夜色同杯酒，其如旅思遥。音稀鸿度岭，秋入鹊为桥。巧向吟边乞，愁因醉里消。明年当此夕，何处复相招。
京邸即事
作者：卢龙云
朝代：明

朋游折简日相呼，客舍何言一事无。匡坐残更醒酒困，篝灯阖户理诗逋。尘中挟刺心偏苦，花外论文兴未孤。到处品题多物色，不知世上有穷途。
京邸即事二首
作者：卢龙云
朝代：明

独客愁难破，经时念转劳。园林开芍药，寝庙荐樱桃。乳燕巢檐急，归鸿绝塞高。山川凝望远，诗兴为谁豪。青阳初改谢，绿叶始交加。细雨生榆荚，微风起楝花。寂寥虚客况，漂泊感年华。骨肉两乡远，谁能不念家。
京邸即事二首·其一
作者：卢龙云
朝代：明

独客愁难破，经时念转劳。园林开芍药，寝庙荐樱桃。乳燕巢檐急，归鸿绝塞高。山川凝望远，诗兴为谁豪。
京邸即事二首·其二
作者：卢龙云
朝代：明

青阳初改谢，绿叶始交加。细雨生榆荚，微风起楝花。寂寥虚客况，漂泊感年华。骨肉两乡远，谁能不念家。
京邸忆家
作者：卢龙云
朝代：明

柳色黄金宛宛舒，凝寒方尽已春馀。长安万里同为客，归雁曾无记远书。
人日三水舟中与两弟暨诸亲族言别
作者：卢龙云
朝代：明

几度乘春入帝州，最逢春早是今游。蓂开七叶同人日，水长三江自客舟。笛里条风催折柳，尊前新雨谢盟鸥。临岐预问重携手，消息还应待好秋。
人日次和
作者：卢龙云
朝代：明

今年此日春逾好，已有新篇带醉看。金胜并欢迎改岁，敝裘宁复怯轻寒。但教诗见长瑜和，谩道冠同贡禹弹。满目阳和知引兴，彩毫题遍自非难。
人日汝纶过访留酌
作者：卢龙云
朝代：明

东风随岁入长安，万户春光纵眼宽。幸与人同今日胜，更留君叙隔年欢。菜羹旅食堪循俗，柏酒馀杯解送寒。忽向江湖怜杜老，私忧直道路行难。
人日饮计郡守宅
作者：卢龙云
朝代：明

五马归来组绶轻，背城别有醉翁亭。披筵胜会逢人日，投辖深宵恋客星。早岁遗荣机尽息，閒居养邃德全馨。春光共引林塘兴，宦迹休论水上萍。
从军行
作者：卢龙云
朝代：明

男儿重游侠，率苦远从戎。生平论战略，意气慕边功。结发随征骑，赌命博侯封。黑山云作阵，青海月如弓。大小逾百战，烟沙长被面。草陨际严霜，蓬断追飞霰。往来几践更，正奇多合变。空返鲁阳戈，未定天山箭。李广自数奇，不及幽并儿。今年出上谷，明年别月氏。烽火三边乱，轮辕九折危。画角中宵起，清笳永夜悲。边尘犹未灭，坐惜芳菲节。右地更屯兵，左贤方授钺。平明候马归，薄暮轻车发。偏师时合围，骁骑纷驰突。直捣赴金微，关山度若飞。玉关如未老，麟阁有光辉。
从军行二首
作者：卢龙云
朝代：明

共赋从军乐，西征未厌劳。长驱应卷席，杀气薄云高。士马来何劲，鸣笳杂鼓声。远山千队肃，铁骑出龙城。
从军行二首·其一
作者：卢龙云
朝代：明

共赋从军乐，西征未厌劳。长驱应卷席，杀气薄云高。
从军行二首·其二
作者：卢龙云
朝代：明

士马来何劲，鸣笳杂鼓声。远山千队肃，铁骑出龙城。
从张高二宪使阅视舟师
作者：卢龙云
朝代：明

扬波无奈杞人忧，赖有材官据上游。水寨当关雄虎豹，楼船截海壮貔貅。衣袽实切中流戒，桑土能周未雨谋。但得务农销战甲，免从烟水问戈矛。
仙霞岭
作者：卢龙云
朝代：明

穿云何处觅仙家，缥缈丹梯度赤霞。曲涧尚鸣千瀑雨，幽厓常带四时花。客留竹院多题壁，僧叩篮舆屡献茶。最是尘游兼胜览，秋清况助物华赊。
代赠吉祥寺碧云上人
作者：卢龙云
朝代：明

并入招提境，慈云护吉祥。飞来山共碧，映处谷为光。缥缈诸天外，纷纶慧日旁。萧斋能礼客，时拟惠休章。
代题傅侍御俨思录二首序见五言
作者：卢龙云
朝代：明

六十年来梦寐中，绎思徒切渺音容。兴门陈寔言谁授，刻木丁兰念却同。大孝偏能天地感，深思如藉鬼神通。仪刑祗合依遗像，念祖应知泽未穷。祖德由来重燕贻，庆馀此日美孙枝。夜台迥隔幽明路，庙像能存爱悫时。共睹清高瞻拜肃，难忘缔造念修随。君家物色曾惟肖，梦赉他年亦自宜。
代题傅侍御俨思录二首序见五言·其一
作者：卢龙云
朝代：明

六十年来梦寐中，绎思徒切渺音容。兴门陈寔言谁授，刻木丁兰念却同。大孝偏能天地感，深思如藉鬼神通。仪刑祗合依遗像，念祖应知泽未穷。
代题傅侍御俨思录二首序见五言·其二
作者：卢龙云
朝代：明

祖德由来重燕贻，庆馀此日美孙枝。夜台迥隔幽明路，庙像能存爱悫时。共睹清高瞻拜肃，难忘缔造念修随。君家物色曾惟肖，梦赉他年亦自宜。
会馆莲花
作者：卢龙云
朝代：明

虚堂荷净绝氛埃，一月曾看几度来。妆映窗轩时挺出，芬从湖沼远移栽。数茎不羡庐山社，十丈何须五井隈。已见绿房珠作实，更馀丹萼锦为堆。清香暗袭论文处，艳质晴翻校艺台。授简秀联思并发，濡毫锦借句频催。赋成诧比青莲匣，酒至倾怜白玉杯。归去客斋同入梦，依稀犹是笔花开。
佘处士六十初度从子孝廉来索寿诗
作者：卢龙云
朝代：明

江上春明二月初，东风吹绿满閒居。鸟窥寿席歌相答，花映斑衣锦不如。蜗角懒看尘俗态，蝇头翻阅少年书。竹林小阮欢多洽，更喜潘园并导舆。
余比部林廷评将应召入京赋别二首
作者：卢龙云
朝代：明

相携杯酒送临岐，共喜君王结士时。公望久推青琐闼，赋才新起白云司。向来吏绩徵三异，此去臣谟集众思。圣德岂须论庆历，拔茅堪上进贤诗。何来棘署暂相随，辄为徵书念远离。旧雨转成今雨叹，法星聊旁客星移。辟门近事光虞典，簪笔明廷复汉仪。秋好有奇知共吐，八行须及雁南时。
余比部林廷评将应召入京赋别二首·其一
作者：卢龙云
朝代：明

相携杯酒送临岐，共喜君王结士时。公望久推青琐闼，赋才新起白云司。向来吏绩徵三异，此去臣谟集众思。圣德岂须论庆历，拔茅堪上进贤诗。
余比部林廷评将应召入京赋别二首·其二
作者：卢龙云
朝代：明

何来棘署暂相随，辄为徵书念远离。旧雨转成今雨叹，法星聊旁客星移。辟门近事光虞典，簪笔明廷复汉仪。秋好有奇知共吐，八行须及雁南时。
余继中都曹招看花二首
作者：卢龙云
朝代：明

地僻元藏拙，官閒更避喧。花神招密坐，酒态美芳尊。菊艳先秋发，兰芽过雨繁。绕庭栽茉莉，睹物尽乡园。满座长留客，分曹静放衙。开帘调舞鹤，入座绕繁花。胜算棋偏敌，高谈日欲斜。非君时命酒，何以度年华。
余继中都曹招看花二首·其一
作者：卢龙云
朝代：明

地僻元藏拙，官閒更避喧。花神招密坐，酒态美芳尊。菊艳先秋发，兰芽过雨繁。绕庭栽茉莉，睹物尽乡园。
余继中都曹招看花二首·其二
作者：卢龙云
朝代：明

满座长留客，分曹静放衙。开帘调舞鹤，入座绕繁花。胜算棋偏敌，高谈日欲斜。非君时命酒，何以度年华。
佛日
作者：卢龙云
朝代：明

觉路迷尘鞅，空门愧静虚。心应藏定慧，性自合真如。礼塔闻金磬，开堂响木鱼。宰官云可度，吾亦傍僧庐。
使还冯君奇以回文一律赠别如韵答之
作者：卢龙云
朝代：明

麻桑废却别鸥凫，远路尘游客骑孤。花槛绕观晴戏蝶，月楼登听夜栖乌。槎浮老我怜漂梗，雾隐还君独据梧。华鬓几看重聚会，嘉怀野赏狎呼卢。
侍御王公生祠
作者：卢龙云
朝代：明

皇天祚海濒，法星照南土。使者天上来，豸冠持绣斧。雅志在澄清，登车窃自许。何以惠斯民，极力驱豺虎。狐鼠亦潜奔，良善赖安堵。海舶东南来，扬帆称大估。亡命窜其间，蚁聚江之浒。但利岛人金，不念居人苦。索米尽民间，甘心日饷虏。使君痌切身，未然辄先睹。内安且外攘，全活真无数。旱魃间为灾，小民忧百亩。使君舍鹭车，步行躬祷雨。甘澍满田园，盈畴复禾黍。使君按部来，倏历三年所。三尺自兢兢，惟民曰父母。廛市无横征，囊箧谁多取。井里轻薄儿，宁复旧豪举。沧海有蛟龙，鳅鳝无夜舞。千仞若鸾凰，鹰隼亦非伍。使君纳节行，鸣珂入朝庑。上有稷契邻，下有皋夔侣。南顾念吾民，何由获爰处。皇恩谅不次，万方胥镇抚。简在有辉光，勋业照千古。野老岁时心，伏谒瞻祠宇。
倪明府考绩
作者：卢龙云
朝代：明

保障东南佐治安，汉家儒雅得倪宽。琴前星入同单父，花下风来似灌坛。异等循良推岭外，清班献纳待朝端。比年侍从多虚席，即拟徵书付紫鸾。
偶成
作者：卢龙云
朝代：明

万态纷如昨，乾坤总莫容。是非元自见，忧喜递相从。未解知黄雀，何须笑白龙。酒杯时对月，漂泊任萍踪。
元夕
作者：卢龙云
朝代：明

序入初元夕，灯分太乙光。钥鱼閒警柝，火树照流觞。月皎春增色，歌残夜未央。去年忆此日，驱马正他乡。
元夕司马陈公宅观灯答和二首
作者：卢龙云
朝代：明

雨后条风扇海濆，三阳芳景属平分。尊仍柏叶招游骑，阁引藜光照论文。五曜迥连当户月，九华交映隔山云。同歌玉树春无限，耆社何当意独勤。五夜徵歌四座哗，今宵投辖会偏嘉。漫同星聚陈丘里，不数风流白傅家。坐似斗间乘贯月，杯如天上酌流霞。安车会有询幽侧，应共宸游扈翠华。
元夕司马陈公宅观灯答和二首·其一
作者：卢龙云
朝代：明

雨后条风扇海濆，三阳芳景属平分。尊仍柏叶招游骑，阁引藜光照论文。五曜迥连当户月，九华交映隔山云。同歌玉树春无限，耆社何当意独勤。
元夕司马陈公宅观灯答和二首·其二
作者：卢龙云
朝代：明

五夜徵歌四座哗，今宵投辖会偏嘉。漫同星聚陈丘里，不数风流白傅家。坐似斗间乘贯月，杯如天上酌流霞。安车会有询幽侧，应共宸游扈翠华。
元夕同张计部常比部张大行宴集
作者：卢龙云
朝代：明

频年多道路，良会总他乡。百里星还聚，千金夜可长。灯花迎客笑，火树接邻光。愁病消强半，清歌复几觞。
元夕徐侍御招同王光禄李孝廉观灯
作者：卢龙云
朝代：明

帝里春还未几日，万户千门总春色。昨夜云间月欲圆，更道今宵祀太一。华灯闪烁映朱阑，纵横游骑满长安。笙歌响度香尘起，触忤羁人惨未欢。徐卿为我开斗酒，李白谈诗方在口。倒屣王生能复来，浮云万态俱何有。请记当年旧酒垆，几人得意在皇都。且拚乐事随青帝，莫逐乡心卜紫姑。
元夕忆旧
作者：卢龙云
朝代：明

城郭春初丽，笙歌夜未央。去年今夕酒，谁与共飞觞。
元夕泊舟钱塘
作者：卢龙云
朝代：明

春波荡漾水悠悠，今夕钱塘始系舟。潮拥一江寒白马，路如三峡见黄牛。城中箫鼓千家月，客里云山独酌愁。况是旅怀思旧切，不堪闻笛过西州。
元夕舟中二首
作者：卢龙云
朝代：明

今夕是何夕，扁舟伴鹤汀。推篷一月白，弭棹数峰青。深夜惟渔火，孤尊自客星。不愁更漏永，此地隔尘扃。旅泊逢佳节，长宵作卧游。江间仍禁夜，月下且维舟。火树违同赏，灯花逭独愁。明年知此夕，何客共登楼。
元夕舟中二首·其一
作者：卢龙云
朝代：明

今夕是何夕，扁舟伴鹤汀。推篷一月白，弭棹数峰青。深夜惟渔火，孤尊自客星。不愁更漏永，此地隔尘扃。
元夕舟中二首·其二
作者：卢龙云
朝代：明

旅泊逢佳节，长宵作卧游。江间仍禁夜，月下且维舟。火树违同赏，灯花逭独愁。明年知此夕，何客共登楼。
元夕过宋子顺署中小饮
作者：卢龙云
朝代：明

沉沉院落雪初消，月色溶溶逗绮寮。火树夜寒花并美，璧门星聚景偏饶。行游士女多欢洽，羁旅朋交岂寂寥。不为主人增酒态，千金何以直兹宵。
元日
作者：卢龙云
朝代：明

万国趋王会，山中自一家。庭馀经岁草，林起隔年花。入户风初暖，开帘日始华。流年增感慨，飞思绕天涯。
元日寓僧舍二首
作者：卢龙云
朝代：明

廿载王春又履端，蓬莱宫阙拥千官。谁知独客双林外，五夜遥听禁漏寒。东风入仗岁华新，万姓朝天拜舞频。借问春光回帝里，寂寥还亦到孤臣。
元日寓僧舍二首·其一
作者：卢龙云
朝代：明

廿载王春又履端，蓬莱宫阙拥千官。谁知独客双林外，五夜遥听禁漏寒。
元日寓僧舍二首·其二
作者：卢龙云
朝代：明

东风入仗岁华新，万姓朝天拜舞频。借问春光回帝里，寂寥还亦到孤臣。
入京补谪奉老母暂居清源途中感述四首
作者：卢龙云
朝代：明

候馆萧森旅思频，西风其奈倚闾人。凭谁共对忘忧草，坐见秋容次第新。冲泥匹马笑重来，可道王阳驭未回。寸禄总非淹国士，北堂还待旅颜开。僻巷柴扃仅避喧，何知行乐有潘园。板舆未尽承欢意，菽水还应似里门。去年秋满赵王城，秋月重圆复旅行。一笑天边投杼事，几令华发望金茎。
入京补谪奉老母暂居清源途中感述四首·其一
作者：卢龙云
朝代：明

候馆萧森旅思频，西风其奈倚闾人。凭谁共对忘忧草，坐见秋容次第新。
入京补谪奉老母暂居清源途中感述四首·其三
作者：卢龙云
朝代：明

僻巷柴扃仅避喧，何知行乐有潘园。板舆未尽承欢意，菽水还应似里门。
入京补谪奉老母暂居清源途中感述四首·其二
作者：卢龙云
朝代：明

冲泥匹马笑重来，可道王阳驭未回。寸禄总非淹国士，北堂还待旅颜开。
入京补谪奉老母暂居清源途中感述四首·其四
作者：卢龙云
朝代：明

去年秋满赵王城，秋月重圆复旅行。一笑天边投杼事，几令华发望金茎。
入省次洛容登舟
作者：卢龙云
朝代：明

日晚凉生洛水头，行人初上木兰舟。暂辞案牍为公暇，且与琴书作漫游。永夜窥床怜月色，短篷欹枕听溪流。五更梦觉渔歌起，湖海分明思复悠。
公远抵家后以顾渚新茶寄惠且云其馨若兰用佐臭味之同也赋此答之
作者：卢龙云
朝代：明

归去名山次第看，天香采撷下云端。交缘比德人如玉，书为论心味若兰。紫笋远分春后色，碧涛偏助醉馀欢。清风两腋吟怀豁，和雪空惭下里难。
六平山二首
作者：卢龙云
朝代：明

层峦叠叠斗峥嵘，下见峻冈号六平。自是山灵嫌太横，祗应回伏护专城。千仞谁能即振衣，迂回樵径傍斜晖。丹梯任尔凌云出，平步还应绕翠微。
六平山二首·其一
作者：卢龙云
朝代：明

层峦叠叠斗峥嵘，下见峻冈号六平。自是山灵嫌太横，祗应回伏护专城。
六平山二首·其二
作者：卢龙云
朝代：明

千仞谁能即振衣，迂回樵径傍斜晖。丹梯任尔凌云出，平步还应绕翠微。
六月六日诸词客大集天界社招余以公阻不克赴
作者：卢龙云
朝代：明

步出长干第几桥，天开净界息烦嚣。总宜河朔为高会，兼喜濠梁得见招。白雪惊飞来伏日，乌衣群聚忆先朝。不缘意气归词社，褦襶何当折简邀。
兰亭祓禊图
作者：卢龙云
朝代：明
体裁：七言律诗

何处群贤开胜会，流觞竟日洽幽襟。永和岁月传修禊，曲水朋游美盍簪。谁解才情追逸少，由来盛事只山阴。茂林峻岭依然在，岂乏词人续咏吟。
兰亭祓禊图
作者：卢龙云
朝代：明

何处群贤开胜会，流觞竟日洽幽襟。永和岁月传修褉，曲水朋游美盍簪。谁解才情追逸少，由来盛事只山阴。茂林峻岭依然在，岂乏词人续咏吟。
冉伯牛墓二首
作者：卢龙云
朝代：明

寂寞先贤墓，千年马鬣坟。可怜七十子，德行几如君。自古天难定，斯人疾久婴。止馀南牖诀，堪与暴平生。
冉伯牛墓二首·其一
作者：卢龙云
朝代：明

寂寞先贤墓，千年马鬣坟。可怜七十子，德行几如君。
冉伯牛墓二首·其二
作者：卢龙云
朝代：明

自古天难定，斯人疾久婴。止馀南牖诀，堪与暴平生。
再报满六首
作者：卢龙云
朝代：明

通籍方逾壮，登朝异晚收。蹉跎因宦拙，漂泊感年流。风木多遗恨，烟花几别愁。寥寥思往事，真自愧潜修。远忆西游日，羁栖二载馀。名当百里起，迹类九夷居。为国初经野，还家辄倚庐。有怀知罔极，未得报鸾书。拭泪辞先陇，干名赴上都。璧完初返赵，莼羙又思吴。马足非吾土，羊肠实畏途。丛台空有恨，飞梦月同孤。益津三辅地，卑湿亦长沙。谪宦非投远，羁人止念家。开尊持问月，随伴强看花。计粒妻拿饱，恩宽早及瓜。偶捧除书下，言遵北海东。邯郸失学步，书社讶论功。鸿羽哀中泽，萱花悴晚风。孝慈双陨泪，归路逐飘蓬。辞家悲宰木，劝驾藉朋游。拜阙惭三仕，遭时诵四愁。海邦仍抚字，桑土但绸缪。报绩知无补，何因动冕旒。
再报满六首·其一
作者：卢龙云
朝代：明

通籍方逾壮，登朝异晚收。蹉跎因宦拙，漂泊感年流。风木多遗恨，烟花几别愁。寥寥思往事，真自愧潜修。
再报满六首·其三
作者：卢龙云
朝代：明

拭泪辞先陇，干名赴上都。璧完初返赵，莼羙又思吴。马足非吾土，羊肠实畏途。丛台空有恨，飞梦月同孤。
再报满六首·其二
作者：卢龙云
朝代：明

远忆西游日，羁栖二载馀。名当百里起，迹类九夷居。为国初经野，还家辄倚庐。有怀知罔极，未得报鸾书。
再报满六首·其五
作者：卢龙云
朝代：明

偶捧除书下，言遵北海东。邯郸失学步，书社讶论功。鸿羽哀中泽，萱花悴晚风。孝慈双陨泪，归路逐飘蓬。
再报满六首·其六
作者：卢龙云
朝代：明

辞家悲宰木，劝驾藉朋游。拜阙惭三仕，遭时诵四愁。海邦仍抚字，桑土但绸缪。报绩知无补，何因动冕旒。
再报满六首·其四
作者：卢龙云
朝代：明

益津三辅地，卑湿亦长沙。谪宦非投远，羁人止念家。开尊持问月，随伴强看花。计粒妻拿饱，恩宽早及瓜。
再过张孝廉与张太学贾刘二茂才同集
作者：卢龙云
朝代：明

扁舟容与水云乡，弭棹重逢有二张。狎坐更应推贾垒，高谈谁复短刘墙。黄催落叶羁愁晚，绿泼新醅旅兴长。闻说上林将献赋，声华久矣达明光。
再过草堂同罗李区诸君及二仲小酌
作者：卢龙云
朝代：明

探幽谢尘役，乘暇款林扉。好鸟声初集，连枝萼并辉。暑从新雨涤，兴逐野云飞。每忆西园会，清尊傍夕晖。
再送叶相公
作者：卢龙云
朝代：明

长干几日报秋凉，箫鼓临流送画航。此别不须怜去住，相看但道庆明良。潮生铁瓮连瓜步，路出金陵指建章。雨过炎消尊荡漾，江澄波静棹相将。斗辉银汉瞻龙气，月满沙堤待雁行。千载昌期新际会，廿年讲幄旧翱翔。朝廷梦卜求初切，华夏声名望最长。南国品流思藻鉴，中台喉舌应文昌。商家岂是初图像，曹相无心预促装。端硕固应孚侧席，才诚俱合佐垂裳。即开东阁延时彦，再使穷檐颂圣王。多少心期知不负，勋猷奕叶有辉光。
冬夜
作者：卢龙云
朝代：明

冬夜何如永，寒天未肯明。穿帘残月影，欹枕远鸡声。仙梦宁关达，微吟自解酲。倦眠翻起早，难待日东生。
冬日冶城晚眺分韵得支麻字二首
作者：卢龙云
朝代：明

万壑阳回后，层轩夕望时。落霞光倒映，爱日影西移。未拟登楼赋，先赓伐木诗。倚阑思正渺，灯火夜归迟。说剑城为冶，开尊物有华。同来浮白者，俱是草玄家。净社依青嶂，高斋傍赤霞。官閒期会少，吟眺景偏赊。
冬日冶城晚眺分韵得支麻字二首·其一
作者：卢龙云
朝代：明

万壑阳回后，层轩夕望时。落霞光倒映，爱日影西移。未拟登楼赋，先赓伐木诗。倚阑思正渺，灯火夜归迟。
冬日冶城晚眺分韵得支麻字二首·其二
作者：卢龙云
朝代：明

说剑城为冶，开尊物有华。同来浮白者，俱是草玄家。净社依青嶂，高斋傍赤霞。官閒期会少，吟眺景偏赊。
冬日初晴登镇海楼历粤秀诸山同张孟奇计部黄士明太史分赋二首
作者：卢龙云
朝代：明

乘閒结伴蹑丹梯，海晏天清望不迷。城倚粤台开杰阁，地邻萧院叩禅栖。云山极目千愁豁，烟树平临万象低。每叹词盟羁宦远，壶觞何幸得同携。北风猎猎袷衣寒，雨后山川此际看。赋美大夫来倚马，行从古道入呼鸾。登临自喜逢三益，并合何须羡四难。胜赏淹留将竟日，归来已任夕阳残。
冬日初晴登镇海楼历粤秀诸山同张孟奇计部黄士明太史分赋二首·其一
作者：卢龙云
朝代：明

乘閒结伴蹑丹梯，海晏天清望不迷。城倚粤台开杰阁，地邻萧院叩禅栖。云山极目千愁豁，烟树平临万象低。每叹词盟羁宦远，壶觞何幸得同携。
冬日初晴登镇海楼历粤秀诸山同张孟奇计部黄士明太史分赋二首·其二
作者：卢龙云
朝代：明

北风猎猎袷衣寒，雨后山川此际看。赋美大夫来倚马，行从古道入呼鸾。登临自喜逢三益，并合何须羡四难。胜赏淹留将竟日，归来已任夕阳残。
冬日雨中过瓦官寺分赋得九青韵
作者：卢龙云
朝代：明

朔雪年来少，玄冬雨复零。风驱寒作阵，烟锁翠为屏。闭户宁高卧，怀人忍独醒。冲泥循野径，驻马叩禅扃。身世元漂梗，朋游乍合萍。笑谈多会景，礼法尽忘形。芳润鸡园遍，慈云鹿苑停。品茶偕陆羽，颂酒对刘伶。林隐僧寮暝，灯连佛殿青。厨分香积饭，诵听法华经。授简矜词丽，论文聚德馨。蒲团淹坐久，檐溜转泠泠。
冬至前二日寿新安汪封君
作者：卢龙云
朝代：明

阳回天上逢长至，福锡人间庆大来。早岁江湖供浪迹，比年龟鹤引霞杯。两方棣萼恩光接，三寿冈陵燕喜开。白岳黄山多胜概，任携仙侣紫云隈。
冬雨二首
作者：卢龙云
朝代：明

三冬无白雪，细雨滴空阶。宛似乡园外，荒烟傍水涯。寒威犹未敛，芳润已潜生。枯木逢沾湿，欣欣欲向荣。
冬雨二首·其一
作者：卢龙云
朝代：明

三冬无白雪，细雨滴空阶。宛似乡园外，荒烟傍水涯。
冬雨二首·其二
作者：卢龙云
朝代：明

寒威犹未敛，芳润已潜生。枯木逢沾湿，欣欣欲向荣。
冯太学归寿卷
作者：卢龙云
朝代：明

长铗归来岂为鱼，春晖几望白云居。省亲近得阳城教，遗子难忘邺架书。旅雁去时催客棹，篱花开处待班裾。人文上国多篇咏，却道南山颂不如。
冰桃行寿刘隐君
作者：卢龙云
朝代：明

寒威凛冽冰塞川，止见梅花犯雪妍。天上碧桃元异种，冬来结实实逾鲜。刘郎自识天台路，亦解瑶池接王母。黄竹歌馀宴白云，擎出冰桃非下土。丹丘紫洞美仙居，蓬蒿亦自爱吾庐。萧然一径成真隐，含毫因暇著潜夫。谢家兄弟多兰玉，登筵并奏南山曲。未须笙鹤侈霓裳，汉露金茎仍所欲。
冼光禄迁应天别驾
作者：卢龙云
朝代：明

几载鹓班侍冕旒，承恩南下秣陵秋。留都旧美蟠龙胜，别驾元堪展骥游。六代江山馀指顾，先朝勋业衍箕裘。知君恋阙情何限，清梦还依五凤楼。
凤鸣朝阳图
作者：卢龙云
朝代：明

钟灵自丹穴，振羽即高冈。旭日影初旦，惊人声始扬。文章浮瑞霭，羽翼接馀光。枳棘栖难限，乾坤会不常。云霄方览德，鸳鹭岂先行。听汝和鸣日，应知有道长。
出京答黄士明吉士
作者：卢龙云
朝代：明

再入长安道，相逢愧逐喧。文雄官自达，骨傲位难尊。我更莲花府，君惟竹素园。预知供奉日，应制几千言。
出京阻雨
作者：卢龙云
朝代：明

久客长安陌，缁尘日上衣。计程方跋涉，听雨转霏微。恋阙身难系，忧时愿不违。冲泥非傍险，前路有晴晖。
出京阻雨由潞河登舟
作者：卢龙云
朝代：明

积雨连城黯未收，冲泥何似问江舟。膏车柳外回纡径，倚棹鸥边濯远流。畏日却无三伏暑，雄风先送二仪秋。刀头明月推篷见，散发披襟涤旅愁。
出塞曲二首
作者：卢龙云
朝代：明

天兵夜度辽，去家几千里。霜落塞草腓，朔风动地起。驰突羽林郎，召募良家子。弓刀各在腰，人人乐殊死。奋勇争先登，所向应披靡。长歌早入关，誓将雪国耻。边城雪初下，都护远从戎。长驱十万众，直赴青海东。并抚如霜剑，齐弯似月弓。兵威连杀气，耿耿贯长虹。本为怀恩苦，宁知岁月终。生平暮勋伐，麟阁待书功。
出塞曲二首·其一
作者：卢龙云
朝代：明

天兵夜度辽，去家几千里。霜落塞草腓，朔风动地起。驰突羽林郎，召募良家子。弓刀各在腰，人人乐殊死。奋勇争先登，所向应披靡。长歌早入关，誓将雪国耻。
出塞曲二首·其二
作者：卢龙云
朝代：明

边城雪初下，都护远从戎。长驱十万众，直赴青海东。并抚如霜剑，齐弯似月弓。兵威连杀气，耿耿贯长虹。本为怀恩苦，宁知岁月终。生平暮勋伐，麟阁待书功。
出邯郸西郭悯荒
作者：卢龙云
朝代：明

驱车出城西，井里太萧索。寥寥几家村，俛仰但四壁。鸡犬声不闻，日晏未炊食。釜甑几生尘，相视无颜色。烈日更流金，大风走沙石。岂无百亩宽，其奈千里赤。壮者行四方，老者守廛陌。孤妇抱儿号，将为沟中瘠。我行一见之，涕下忽沾臆。何以待徵求，无用苦相迫。
分宜道中小憩宣风亭
作者：卢龙云
朝代：明

避暑疑无地，宣风忽有亭。云流当户白，山起傍檐青。隐几看题勒，披襟豁性灵。不须愁去暮，纤月起林坰。
分菊
作者：卢龙云
朝代：明

种菊依檐下，曾经两度秋。根移新雨润，叶美早春柔。生意从今达，群芳羡独幽。三年居此地，更为晚花留。
刘博士以诗文见寄赋答二首
作者：卢龙云
朝代：明

采风来大国，冠盖忆同游。悬榻空相待，驱车可自由。高谈虚稷下，司命有荆州。词藻非公干，谁堪第一流。乡里衣冠后，如君岂乏贤。文雄推赤帜，官冷尚青毡。飘泊同羁旅，赓酬少接联。上林将赋猎，紫陌听莺迁。
刘博士以诗文见寄赋答二首·其一
作者：卢龙云
朝代：明

采风来大国，冠盖忆同游。悬榻空相待，驱车可自由。高谈虚稷下，司命有荆州。词藻非公干，谁堪第一流。
刘博士以诗文见寄赋答二首·其二
作者：卢龙云
朝代：明

乡里衣冠后，如君岂乏贤。文雄推赤帜，官冷尚青毡。飘泊同羁旅，赓酬少接联。上林将赋猎，紫陌听莺迁。
刘太学兄弟自闽来访答和二首
作者：卢龙云
朝代：明

上客皆金友，名家自玉人。登龙难并拟，命驾喜相亲。设类穆生醴，交逾公瑾醇。乡心且莫切，作伴待青春。拟赋从军乐，翻成访旧来。莫思身外事，且覆掌中杯。爱客深投辖，怀人更酌罍。谁当吹玉律，幽谷动寒灰。
刘太学兄弟自闽来访答和二首·其一
作者：卢龙云
朝代：明

上客皆金友，名家自玉人。登龙难并拟，命驾喜相亲。设类穆生醴，交逾公瑾醇。乡心且莫切，作伴待青春。
刘太学兄弟自闽来访答和二首·其二
作者：卢龙云
朝代：明

拟赋从军乐，翻成访旧来。莫思身外事，且覆掌中杯。爱客深投辖，怀人更酌罍。谁当吹玉律，幽谷动寒灰。
刘明府迁倅吉安
作者：卢龙云
朝代：明

君不见召翁卿，当年抚字著贤声。躬劝耕桑循陇亩，留得人传召父名。又不见杜公君，从来绩誉比前闻。底事令人歌杜母，祇缘节爱念弥殷。以此方知古为政，不在苛条与虐令。赫赫虽无在处称，既去人心思莫竟。刘君治行有谁先，两汉家声旧所传。仁比南阳蒲示辱，义似山阴惟一钱。人道君才非百里，展骥功应别驾起。岭北烽烟接岭南，父母之思犹孔迩。
刘氏真隐园
作者：卢龙云
朝代：明

岩峦幽窕树扶疏，中有高人自结庐。地僻了无关势利，身閒端合混樵渔。鸿冥独振云逵羽，龙卧偏宜水竹居。莫笑刘郎仙洞远，青苔白石岂全虚。
初任粤西过里与诸亲旧宴集
作者：卢龙云
朝代：明

几度瞻亲舍，兹晨返故庐。新恩叨组绶，旧业废樵渔。节序三春里，莺花二月初。高堂娱綵袖，四座洽华裾。往事悲欢外，人情得丧馀。十年嗟潦倒，万里惜居诸。重负资良干，兼收及散樗。壮心宁或改，幼学未全虚。窃惧膺民社，何知耀里闾。更怜分牧地，闻道半为墟。起废图难缓，嘘枯事岂徐。风尘初作吏，俯仰正愁予。道路遥相隔，音书复转疏。举杯聊暂乐，无待叹离居。
初入京黄士明吉士夜过谈旧
作者：卢龙云
朝代：明

风尘羸马入燕关，杯酒逢君意气间。夜话故园难竟语，远来孤客亦开颜。长杨已羡能遭主，小草何心更出山。最是春光饶上苑，教人仍向日边还。
初入邯郸境谒吕翁祠口占
作者：卢龙云
朝代：明

大陆秋澄旅邸开，停鞍一眺吕仙台。相迎父老应含笑，前度卢生今又来。
初入黔答余定甫司理
作者：卢龙云
朝代：明

匹马西来一月馀，岂期道路识君初。论文并许千秋业，叱驭同驰峻坂车。天遣法星岩雾歛，客迎秋色旅怀舒。逢人莫更轻谈虎，往事空能独怆余。
初冬同王户曹饶考功刘职方周驾部项光禄登景阳阁
作者：卢龙云
朝代：明

良月堪临眺，登楼复景阳。高低连井里，远近见帆樯。山色微含树，云光傍举觞。相逢须共醉，宁觉在他乡。
初冬寿友竹隐君八十
作者：卢龙云
朝代：明

朔气初繁十月霜，菊松三径未云荒。主人但喜竹为友，寿域重开叶作觞。拂涧每联椿树秀，袅云长映极星光。高风并擅烟霞久，劲节俱凝雨露芳。六逸溪边唐李白，七贤林下晋嵇康。后车载吕年同长，束帛迎申岁始当。赋就閒居观愈达，会成真率老非狂。时逢穫稻宜春酒，舞爱初裘袭彩裳。淇澳尚思齐睿圣，渭川何必拟侯王。庭前日有平安报，会见枝头起凤凰。
初冬有事武闱登三山南楼眺望
作者：卢龙云
朝代：明

一上层楼寓目宽，南中十月只轻寒。千山雨过林仍绿，万木霜催叶未丹。骑射此时资讲武，蒐罗他日备登坛。汉家颇牧频推毂，须信封侯事不难。
初冬送杜虞部入京
作者：卢龙云
朝代：明

过里衣冠喜乍逢，尊前谈笑几相从。谢家池草多康乐，阮氏竹林有仲容。白下歌棠非宦巧，班生行李自仙踪。中朝若遇询卑湿，天气长沙赖已冬。
初冬项明父光禄招同施主客徐武库姚民部朱虞部宴集马家园时天雨忽霁乘月而还
作者：卢龙云
朝代：明

玉馔琼浆出太官，招携乘暇兴俱宽。西园飞盖千秋侣，细雨初裘十月寒。入座管弦新制曲，主人词赋旧登坛。月明天霁堪浮白，其奈酡颜已醉看。
初夏出南郊历天坛至神乐观道院宴集得深林二字四首
作者：卢龙云
朝代：明

朱明初启夏，万绿满芳林。春去无多日，时和转惬心。出郊行结轸，随处坐披襟。景物俱清胜，流观并助吟。昼永随南陆，朋游况盍簪。郊原细藉草，林泽纵听禽。石扫残花片，车停茂树阴。飞云从杖屦，远俗称幽寻。远忆郊天日，千官扈驾临。皇图依北极，御路隐中林。王气瞻从昔，游怀畅自今。两都曾作赋，应与续遗音。历览芳原胜，谈玄道院深。野霞纷掩映，林木更萧森。姹女丹从授，贤人酒谩斟。羽觞移就月，杂坐听鸣琴。
初夏出南郊历天坛至神乐观道院宴集得深林二字四首·其一
作者：卢龙云
朝代：明

朱明初启夏，万绿满芳林。春去无多日，时和转惬心。出郊行结轸，随处坐披襟。景物俱清胜，流观并助吟。
初夏出南郊历天坛至神乐观道院宴集得深林二字四首·其三
作者：卢龙云
朝代：明

远忆郊天日，千官扈驾临。皇图依北极，御路隐中林。王气瞻从昔，游怀畅自今。两都曾作赋，应与续遗音。
初夏出南郊历天坛至神乐观道院宴集得深林二字四首·其二
作者：卢龙云
朝代：明

昼永随南陆，朋游况盍簪。郊原细藉草，林泽纵听禽。石扫残花片，车停茂树阴。飞云从杖屦，远俗称幽寻。
初夏出南郊历天坛至神乐观道院宴集得深林二字四首·其四
作者：卢龙云
朝代：明

历览芳原胜，谈玄道院深。野霞纷掩映，林木更萧森。姹女丹从授，贤人酒谩斟。羽觞移就月，杂坐听鸣琴。
初夏周广文席上
作者：卢龙云
朝代：明

雨过凉生座，云开月近帘。诗情堪并发，酒戒未须严。近地欣无警，平畴赖既沾。喜君清夜酌，笑语解相淹。
初夏喜霁
作者：卢龙云
朝代：明

雨霁云初夏，林和树更春。莺声三四啭，偏助物华新。
初夏宴集迟中丞别墅时牡丹盛开
作者：卢龙云
朝代：明

莫道春归独掩门，春光还在百花村。几丛蝶舞留芳径，数啭莺歌住短垣。傍槛故多姚魏品，招游何减李桃园。公馀雨霁烟霏净，恰好移樽坐晚轩。
初夏过冯将军别墅
作者：卢龙云
朝代：明

将军池馆即仙家，万木森森野水涯。入户且须先看竹，开樽还似坐餐霞。林间晓色多啼鸟，帘外风香有落花。岂厌升平虚抱武，耽幽长自对瑶华。
初春二日二首
作者：卢龙云
朝代：明

青阳才二日，蓂荚为谁新。散吏偏能暇，他乡别有春。简编聊自悦，花鸟渐堪亲。物态长如此，微名强傍人。光阴恒代谢，时命复如何。雪后惟看竹，春回渐傍花。阳舒随物理，雌伏念年华。吏傲元兼隐，羁怀望转赊。
初春二日二首·其一
作者：卢龙云
朝代：明

青阳才二日，蓂荚为谁新。散吏偏能暇，他乡别有春。简编聊自悦，花鸟渐堪亲。物态长如此，微名强傍人。
初春二日二首·其二
作者：卢龙云
朝代：明

光阴恒代谢，时命复如何。雪后惟看竹，春回渐傍花。阳舒随物理，雌伏念年华。吏傲元兼隐，羁怀望转赊。
初春十日陈明佐勋卿招同诸公观灯
作者：卢龙云
朝代：明

令节今宵始，宾筵此会高。城开新菡萏，酒满旧葡萄。笔为同声试，杯逾隔岁豪。主人兼爱客，清夜不知劳。
初春感怀
作者：卢龙云
朝代：明

通籍将二纪，阅世良已多。拙宦乃若兹，造物当如何。消息谅有时，无用辄自嗟。渔樵任所适，谁遣谢薜萝。既出勿复道，岁月匪虚过。圣德方日新，有道如春和。四方共拭目，跂足沾恩波。众觉忧茅拔，大业岂蹉跎。小臣堪就列，欣际涤烦苛。太平占有象，休续五噫歌。桑榆应未晚，宁烦逐日戈。子奇须白首，方共表东阿。
初春群玉山楼滞雨二首
作者：卢龙云
朝代：明

天畔楼台面面峰，游人朝暮感萍踪。云连塔影笼山寺，雨带溪声急野舂。榆柳渐还新岁色，松杉不改旧时容。祗因留滞伤羁旅，极目烟霄路几重。青青麦陇发华滋，烟雨微濛望亦宜。林冻乍消飞燕雀，涧泉初暖浴凫鹥。千家城郭春偏丽，百叠云山翠转奇。最是旅游思道路，目悬钟鼓报晴时。
初春群玉山楼滞雨二首·其一
作者：卢龙云
朝代：明

天畔楼台面面峰，游人朝暮感萍踪。云连塔影笼山寺，雨带溪声急野舂。榆柳渐还新岁色，松杉不改旧时容。祗因留滞伤羁旅，极目烟霄路几重。
初春群玉山楼滞雨二首·其二
作者：卢龙云
朝代：明

青青麦陇发华滋，烟雨微濛望亦宜。林冻乍消飞燕雀，涧泉初暖浴凫鹥。千家城郭春偏丽，百叠云山翠转奇。最是旅游思道路，目悬钟鼓报晴时。
初春自玉山度岭
作者：卢龙云
朝代：明

率土新王月，他乡有渭城。阶知蓂渐发，池梦草初生。去逐春宵雁，行听禁苑莺。鸡声催晓曙，立马更含情。
初春观梅
作者：卢龙云
朝代：明

早春风物禁城隈，独爱先芳几树梅。林色不缘纤草绿，雪香宁待百花开。已分淑气临诗卷，更为馀寒送酒杯。隔坞绯桃看渐发，移尊端合拟重来。
初秋苏叔大招同张仪仲集玄畅堂
作者：卢龙云
朝代：明

伏日炎蒸尽，秋阴爽气鲜。莼鲈因客久，鸡黍幸君怜。意自酣馀畅，谈从物外玄。坐中能赋者，莫诵四愁篇。
初秋见月
作者：卢龙云
朝代：明

客舍秋风日日清，夜来添得月华明。一轮会看云间见，能使清辉满凤城。
初至豫章
作者：卢龙云
朝代：明

匹马出长安，山川路渺漫。候人催赴幕，先达笑弹冠。拙宦羁微禄，非才免素餐。公馀仍野服，不省是何官。
初至长乐
作者：卢龙云
朝代：明

长乐钟声谒帝游，今宵长乐是遐陬。海滨何处非王土，吏牍劳人敢自愁。西北战尘犹未息，东南民力总堪忧。四方但幸长无扰，不怨天涯更滞留。
别上计诸子
作者：卢龙云
朝代：明

都门二月送征轮，冰雪寒消暖渐新。柳眼暗窥今日酒，花神潜动去年春。明堂礼就应增秩，独客愁多畏傍人。怪得望穷仙舄远，尚留衣袂满京尘。
别乡大夫
作者：卢龙云
朝代：明

握手相看感慨存，逐臣真自负平原。几从月下陪长啸，或忆尊前赋大言。薄态已成曾氏杼，高情还过翟公门。临岐未洒穷途泪，薄谴能无识主恩。
别众父老
作者：卢龙云
朝代：明

宦情萧索与谁论，直道斯民喜尚存。岂有循良堪作传，谩劳苍赤苦攀辕。暗投已分无完璧，广照何由到覆盆。底事慇勤酬别绪，愿祈丰岁惠元元。
别匡庐
作者：卢龙云
朝代：明

吏隐名山下，翻虚蹑屐从。轮蹄纷俗状，岁月总尘容。绿泛重湖水，青窥五老峰。何时攀鹿洞，更听虎溪钟。
别杨弼泰进士归汉中杨久谪贵筑
作者：卢龙云
朝代：明

秦越山川万里遥，临岐杯酒别魂销。喜看客舍萍初合，愁见离亭柳半凋。多士正投知己遇，孤卧终恋圣明朝。我因同病相期切，听尔除书下九霄。
别诸僚友
作者：卢龙云
朝代：明

梗萍千里结同袍，此际分携思独劳。时事敢云堪怒发，世人真亦善吹毛。穷愁未变心如水，积毁从他笑有刀。别后秋怀应渐好，丛台孤月为谁高。
别诸生
作者：卢龙云
朝代：明

二载栖栖动越吟，敢将岁月问升沉。循声自我无三异，拙宦从今学五禽。引咎不须惭白简，思玄多是愧青衿。秋高上国看鹏翼，次第扶摇慰远心。
前有尊酒行为颜使君作
作者：卢龙云
朝代：明

日永晷渐移，午睡梦方觉。抱膝百虑婴，羁怀渺难托。感君自高谊，一见等夙昔。握手共殷勤，吐论本肝膈。儒雅亦吾师，笑谈皆莫逆。晤言安可常，相酬屡促席。尊酒但复盈，客心胡不乐。人生贵适志，风尘徒役役。
励俗诗
作者：卢龙云
朝代：明

缅想哲人，弗移于俗。履洁含贞，卓矣芳躅。慎修永思，不远而复。视履考祥，前车戒覆。主善为师，终始不渝。时怀靡及，敢玩细娱。毋荒毋怠，以步以趋。朝夕匪懈，动与道俱。如彼农亩，期于必获。如彼梓材，岂徒朴斲。是蓘是藨，涂其丹艧。曾谓伊人，余反不若。不若惟何，玩愒孔多。光阴荏苒，岁月虚过。克念则圣，力岂殊科。中流一柱，实障颓波。
劲节遐思卷
作者：卢龙云
朝代：明

悠悠往事总堪伤，百载深闺作未亡。自有陈情知令伯，何妨挺节比共姜。松楸冢上冰霜凛，兰玉阶前雨露长。莫写幽词嗟薄命，女中谁得并流芳。
勖崔甥二首
作者：卢龙云
朝代：明

明堂需巨栋，资用匪枚条。耕凿安时俭，弓旌待国招。简编聊自富，岁月岂徒消。羽翼南溟徙，吹嘘或不遥。儒冠看嗣业，取效岂寥寥。力及千钧弩，功殊五石瓢。贻谋思作室，壮志慕题桥。仙液终应就，飞腾越世嚣。
勖崔甥二首·其一
作者：卢龙云
朝代：明

明堂需巨栋，资用匪枚条。耕凿安时俭，弓旌待国招。简编聊自富，岁月岂徒消。羽翼南溟徙，吹嘘或不遥。
勖崔甥二首·其二
作者：卢龙云
朝代：明

儒冠看嗣业，取效岂寥寥。力及千钧弩，功殊五石瓢。贻谋思作室，壮志慕题桥。仙液终应就，飞腾越世嚣。
勘水灾四首
作者：卢龙云
朝代：明

岁事看如此，仓箱有几家。茫茫秋水外，总似荻芦花。霖雨翻为潦，平畴亦自波。污莱空极目，无处颂嘉禾。十载风尘客，乘轺几问荒。察眉先自苦，何日见沧桑。水旱频盈奏，宵衣念转深。此时应召对，何以答天心。
勘水灾四首·其一
作者：卢龙云
朝代：明

岁事看如此，仓箱有几家。茫茫秋水外，总似荻芦花。
勘水灾四首·其三
作者：卢龙云
朝代：明

十载风尘客，乘轺几问荒。察眉先自苦，何日见沧桑。
勘水灾四首·其二
作者：卢龙云
朝代：明

霖雨翻为潦，平畴亦自波。污莱空极目，无处颂嘉禾。
勘水灾四首·其四
作者：卢龙云
朝代：明

水旱频盈奏，宵衣念转深。此时应召对，何以答天心。
北上答黄卓卿
作者：卢龙云
朝代：明

游人理棹珠江前，记得还舟及四年。握手河梁复送远，片帆北去淩风烟。见说声名忌太早，谁解红颜长美好。功业难俱少壮时，悠悠岁月长安道。至后阳生春又新，马蹄再踏帝京尘。请看紫陌看花者，亦是玄亭载酒人。
北上赴谪次浈阳四首
作者：卢龙云
朝代：明

满天风雨客程劳，鬓有新霜欲二毛。往事不须重记忆，寒流东下水滔滔。南北风尘道路赊，何时驱马到长沙。眼前世事应难定，望里云山总一家。莫以长途叹路难，敝裘犹耐雪霜寒。飞扬未限晨风翼，可为枋榆惜羽翰。抱瓮频年学汉阴，重来宁暇卜升沉。山中远志应还在，谁识江湖此日心。
北上赴谪次浈阳四首·其一
作者：卢龙云
朝代：明

满天风雨客程劳，鬓有新霜欲二毛。往事不须重记忆，寒流东下水滔滔。
北上赴谪次浈阳四首·其三
作者：卢龙云
朝代：明

莫以长途叹路难，敝裘犹耐雪霜寒。飞扬未限晨风翼，可为枋榆惜羽翰。
北上赴谪次浈阳四首·其二
作者：卢龙云
朝代：明

南北风尘道路赊，何时驱马到长沙。眼前世事应难定，望里云山总一家。
北上赴谪次浈阳四首·其四
作者：卢龙云
朝代：明

抱瓮频年学汉阴，重来宁暇卜升沉。山中远志应还在，谁识江湖此日心。
北上辞先墓二首
作者：卢龙云
朝代：明

四序春还转，重泉夜永藏。有怀空陟岵，无地不沾裳。列鼎嗟何及，趋庭恨倍长。九原难复作，风木古来伤。浮生俱幻梦，异代想音容。痛拭牛山泪，悲看马鬣封。义方馀手泽，往事感遗踪。禄养真无补，瞻云涕复从。
北上辞先墓二首·其一
作者：卢龙云
朝代：明

四序春还转，重泉夜永藏。有怀空陟岵，无地不沾裳。列鼎嗟何及，趋庭恨倍长。九原难复作，风木古来伤。
北上辞先墓二首·其二
作者：卢龙云
朝代：明

浮生俱幻梦，异代想音容。痛拭牛山泪，悲看马鬣封。义方馀手泽，往事感遗踪。禄养真无补，瞻云涕复从。
十三夜同康孟担熊楚伯刘觐国周方大谭子玄梁宪父待月得章字
作者：卢龙云
朝代：明

落月常悬照屋梁，何期此夕共清光。已欣陶谢多奇思，况遇羊何有和章。残暑尽随挥麈却，高谈偏助引杯长。良宵几值秋将半，欲送柴门夜未央。
十五夜同颜使君陈别驾谢明府对月
作者：卢龙云
朝代：明

次第看秋到此宵，月圆秋满兴初饶。商声淅历吟风叶，凉气微茫湿露条。万里清光开玉宇，千年胜事拟银桥。同来问月人俱醉，一曲狂歌杂凤箫。
十五夜王观察招饮狎鸥亭月色无几雷雨继至感而成咏
作者：卢龙云
朝代：明

西园清夜忝嘉招，尊酒论文乐正饶。月魄何缘光乍掩，雨师疑亦妒难销。高谈列炬林鸦散，客思停觞旅雁遥。稍待风生云雾歛，一轮还自出层霄。
十八滩
作者：卢龙云
朝代：明

二水流初合，群滩石并攒。总成熟道往，不作畏途看。捩柁过回岸，轻桡下急湍。但谙三老法，利涉岂称难。
十四夜与诸文学对月酌别
作者：卢龙云
朝代：明

砧杵秋将半，新情夜色良。举杯同问月，今夕各他乡。客里萍踪合，尊中桂子香。当歌还进酒，明发思偏长。
华元洞
作者：卢龙云
朝代：明

一入华元洞，方知境界清。荆榛何代辟，门户总天成。地迥尘难到，室虚白亦生。野僧能供佛，那得罢逢迎。
南圃长春卷
作者：卢龙云
朝代：明

东南海上神仙窟，长薄逶迤荫丛樾。扶桑万里映朝暾，波光倒射金银阙。幽秘中开小有天，参差蕙畹接芝田。主人自辟三三径，风月壶觞伴列仙。不羡桃红与李白，珠林烨烨金光碧。宁同仲蔚守蓬蒿，芳香种种沾天泽。就中松柏有贞姿，上栖鸾鸟下伏龟。千寻劲节淩霄起，风标雪干自离奇。洞里乾坤开丽日，丛桂灵椿相挺出。竹梧次第长孙枝，年年此地皆春色。
南归答同寅张君赠别
作者：卢龙云
朝代：明

江光荡漾片帆轻，祇为乡心动客程。道路敢言行役苦，骊驹偏系别离情。分携弱柳初堪折，胜赏名花渐向荣。可是閒曹羁绊少，刑章况已藉持平。
南浦旅怀
作者：卢龙云
朝代：明

羁栖无奈旅愁攻，寂寞凭谁问转蓬。江上正多梅子雨，波间还起石尤风。南州高士名虚在，旧馆仙人事已空。最是浦云长不断，几回飞护客舟同。
即席寿胡司理时东园桃柳方盛
作者：卢龙云
朝代：明

二月中和淑景长，君家四美在东堂。已从绮席沾春酒，更喜华园对众芳。丽日暖浮桃锦烂，条风轻动柳金黄。上林伫报迁莺会，来岁谁同醉羽觞。
又和元夕四首
作者：卢龙云
朝代：明

细雨尘初净，长宵漏莫催。园同飞盖会，客并小车来。列炬红相映，深尊绿正开。厌厌拚夜饮，不醉未应回。闾阎多乐事，弦管竞先鸣。月色晴还见，星光聚转明。千杯为酒阵，五字作诗城。折简吾能至，烛残漏几更。节是三元夜，家同万石君。宾筵元自羙，众乐总堪群。授简多吟雪，当歌尚遏云。笳声何处急，莫向此中闻。入社能为主，登堂侈集贤。衣冠惭上客，钟鼓乐初筵。夜色过新雨，山光落紫烟。赋才俱擅羙，谁愧在卢前。
又和元夕四首·其一
作者：卢龙云
朝代：明

细雨尘初净，长宵漏莫催。园同飞盖会，客并小车来。列炬红相映，深尊绿正开。厌厌拚夜饮，不醉未应回。
又和元夕四首·其三
作者：卢龙云
朝代：明

节是三元夜，家同万石君。宾筵元自羙，众乐总堪群。授简多吟雪，当歌尚遏云。笳声何处急，莫向此中闻。
又和元夕四首·其二
作者：卢龙云
朝代：明

闾阎多乐事，弦管竞先鸣。月色晴还见，星光聚转明。千杯为酒阵，五字作诗城。折简吾能至，烛残漏几更。
又和元夕四首·其四
作者：卢龙云
朝代：明

入社能为主，登堂侈集贤。衣冠惭上客，钟鼓乐初筵。夜色过新雨，山光落紫烟。赋才俱擅羙，谁愧在卢前。
又和次杜秋兴八首
作者：卢龙云
朝代：明

萧然官舍亦园林，门径幽閒众木森。潦尽池塘消积翠，云过睥睨结层阴。丹枫又见催寒序，白雁难凭寄远心。何事天涯增客思，每逢秋至拭清砧。金飙飒飒夕阳斜，寂寂吟怀感岁华。鸿雁三山闻旅夜，蒹葭一水望仙槎。霜含故殿临秋草，月照连营隐暮笳。畴昔豪雄俱梦里，有谁能问后庭花。楼头纤月澹凝晖，影傍钟山映翠微。独抚青萍时自笑，可堪黄叶向人飞。尘途去住迹难系，物理乘除愿未违。薄宦几回思旧隐，乡心能不念鲈肥。故交零落似残棋，秋到怀人意倍悲。隍里鹿蕉追往日，门前乌柳念今时。曾怜齐客出关早，敢笑秦侯见事迟。虎口年来惊乍定，论文差慰暮云思。小草何缘复出山，强将名姓在人间。由来潘令拙为政，谁似萧郎久抱关。诗自郢中推雅调，谈来稷下对开颜。衣冠旧国皆王会，何必蓬莱供奉班。留滞周南欲白头，休疑宋玉易悲秋。称诗孰拟千人敌，对酒同消万斛愁。漂泊可能依越鸟，等閒徒自愧沙鸥。西风入夜伤羁客，却喜贤星聚帝州。窃禄宁酬尺寸功，空悬宫阙五云中。六朝旧事惟衰草，一代人文自国风。王气几看峰尚紫，客怀无奈叶初红。祇将浊酒宽离绪，得失何劳问塞翁。江流到郭转逶迤，夜色秦淮似月陂。霜岸染成丹杮叶，风林凄断绿杨枝。倚楼自觉乡思渺，对客同惊物候移。摇落子山应作赋，星河明灭露垂垂。
又和次杜秋兴八首·其一
作者：卢龙云
朝代：明

萧然官舍亦园林，门径幽閒众木森。潦尽池塘消积翠，云过睥睨结层阴。丹枫又见催寒序，白雁难凭寄远心。何事天涯增客思，每逢秋至拭清砧。
又和次杜秋兴八首·其七
作者：卢龙云
朝代：明

窃禄宁酬尺寸功，空悬宫阙五云中。六朝旧事惟衰草，一代人文自国风。王气几看峰尚紫，客怀无奈叶初红。祇将浊酒宽离绪，得失何劳问塞翁。
又和次杜秋兴八首·其三
作者：卢龙云
朝代：明

楼头纤月澹凝晖，影傍钟山映翠微。独抚青萍时自笑，可堪黄叶向人飞。尘途去住迹难系，物理乘除愿未违。薄宦几回思旧隐，乡心能不念鲈肥。
又和次杜秋兴八首·其二
作者：卢龙云
朝代：明

金飙飒飒夕阳斜，寂寂吟怀感岁华。鸿雁三山闻旅夜，蒹葭一水望仙槎。霜含故殿临秋草，月照连营隐暮笳。畴昔豪雄俱梦里，有谁能问后庭花。
又和次杜秋兴八首·其五
作者：卢龙云
朝代：明

小草何缘复出山，强将名姓在人间。由来潘令拙为政，谁似萧郎久抱关。诗自郢中推雅调，谈来稷下对开颜。衣冠旧国皆王会，何必蓬莱供奉班。
又和次杜秋兴八首·其八
作者：卢龙云
朝代：明

江流到郭转逶迤，夜色秦淮似月陂。霜岸染成丹杮叶，风林凄断绿杨枝。倚楼自觉乡思渺，对客同惊物候移。摇落子山应作赋，星河明灭露垂垂。
又和次杜秋兴八首·其六
作者：卢龙云
朝代：明

留滞周南欲白头，休疑宋玉易悲秋。称诗孰拟千人敌，对酒同消万斛愁。漂泊可能依越鸟，等閒徒自愧沙鸥。西风入夜伤羁客，却喜贤星聚帝州。
又和次杜秋兴八首·其四
作者：卢龙云
朝代：明

故交零落似残棋，秋到怀人意倍悲。隍里鹿蕉追往日，门前乌柳念今时。曾怜齐客出关早，敢笑秦侯见事迟。虎口年来惊乍定，论文差慰暮云思。
友人陈德甫自阙下荣归取道金陵诗以送之
作者：卢龙云
朝代：明

衣马翩翩自汉京，共看莲锷发霜硎。云霄久拟翔千仞，章句宁徒守一经。观国谁同书诣阙，还家且聚德为星。尚方笔札寻常事，到处逢迎眼尽青。
双节咏为王孟箕虞部母暨大母作
作者：卢龙云
朝代：明

棱棱双节称王母，此日陈情先念祖。陟屺仍怀圣善人，燕喜俱难方颂鲁。匡岳彭湖间气钟，妇姑先后禀将同。节操承家自不改，贻翼于今未有穷。黄鹄歌残天渺渺，鸾书欲下恩多少。三釜犹怀风木思，六珈已恨堂萱老。手植庭槐喜独存，欲报春晖未敢言。骅骝志尚堪千里，乌鸟情终逮九原。财赋东南随物力，早夜持筹裕经国。岂同榷利计征求，祇为明庭佐规画。能诗水部本通才，宦业中朝更远哉。叠有纶恩荣里闬，依然宝婺映中台。
取道浙行值岁方暮
作者：卢龙云
朝代：明

岁暮阴阳羁旅泊，天涯泉石梦郊居。红尘再拟看花会，白社初抛种树书。适越有怀探禹穴，浮江无用吊三闾。春来依旧王孙道，芳草东风不负余。
古八变歌
作者：卢龙云
朝代：明

凉风起夕吹，白露浥寒霏。朔雁来天北，越燕辞南归。蟋蟀鸣四壁，熠耀照我帷。桐叶满空井，百卉亦具腓。关河千里外，游子暮何之。
司马公游支提山回延过小集别后见贻兼约鳌山之会答和二首
作者：卢龙云
朝代：明

春游何处远，闻道叩双林。尽得寰中胜，其如别后心。忽来成美晤，久坐豁尘襟。礼数难拘束，赓酬到夜深。南天方渐暑，而我坐春风。秉烛夜方永，当筵月正东。玄谈称莫逆，高咏总堪同。案牍逢多暇，相期复桂丛。
司马公游支提山回延过小集别后见贻兼约鳌山之会答和二首·其一
作者：卢龙云
朝代：明

春游何处远，闻道叩双林。尽得寰中胜，其如别后心。忽来成美晤，久坐豁尘襟。礼数难拘束，赓酬到夜深。
司马公游支提山回延过小集别后见贻兼约鳌山之会答和二首·其二
作者：卢龙云
朝代：明

南天方渐暑，而我坐春风。秉烛夜方永，当筵月正东。玄谈称莫逆，高咏总堪同。案牍逢多暇，相期复桂丛。
同一中夜集慈华寺
作者：卢龙云
朝代：明

南北飘零寡所欢，驱驰空自愧微官。秋风念旧鲈鱼脍，夜雨怜君苜蓿盘。客路相逢乡语熟，禅房深坐漏声寒。何时得共罗浮月，松露潇潇洒鹖冠。
同乡合祀湛文简公
作者：卢龙云
朝代：明

昔日谈经处，多贤尚景从。圣朝无学禁，吾道有儒宗。共喜芳仍远，休疑大莫容。宫墙千古在，俎豆记遗踪。
同定甫游月潭寺飞云岩
作者：卢龙云
朝代：明

选胜逢君遇亦奇，来游草木许先知。云生岩畔飞常入，月到潭心想更宜。清啸似依黄鹤岭，灵湫堪注白莲池。此中大可裁诗句，安得时同浊酒卮。
同诸生登紫阳阁
作者：卢龙云
朝代：明

紫阳高阁枕山阿，纡径层厓长绿萝。分得异莲疑玉井，飞来细瀑似银河。境超下界尘俱寂，坐对南薰暑亦和。何必学仙仍学佛，此中真乐已云多。
同郭宫允包廷尉登台望西山兼待夜观星感赋
作者：卢龙云
朝代：明

杯酒同登望远亭，蓬莱下直辍谈经。披襟爽气来千叠，入夜祥光拥万灵。贯索分明联法象，紫微清切傍天庭。孤臣十载称郎宿，此夕长安尚客星。
后醒子二首
作者：卢龙云
朝代：明

万古非长夜，斯人岂故吾。静观随物理，真悟出迷途。独返襄城驾，初收象罔珠。更堪师后觉，启翼与为徒。世苦多岐路，君知梦觉关。斲轮欣自悟，游刃得馀閒。无欲观常妙，明心见所还。指南端有赖，末学可晞颜。
后醒子二首·其一
作者：卢龙云
朝代：明

万古非长夜，斯人岂故吾。静观随物理，真悟出迷途。独返襄城驾，初收象罔珠。更堪师后觉，启翼与为徒。
后醒子二首·其二
作者：卢龙云
朝代：明

世苦多岐路，君知梦觉关。斲轮欣自悟，游刃得馀閒。无欲观常妙，明心见所还。指南端有赖，末学可晞颜。
君子行
作者：卢龙云
朝代：明

君子防未然，世道险且艰。谈笑有戈矛，平地生波澜。众言成市虎，三至惑大贤。燕石能混璧，野鸟易为鸾。谁云古达者，不畏嫌疑间。御寒以重裘，君其善自全。
君黄马
作者：卢龙云
朝代：明

君马黄，臣马赤。二马并逐臣马力，骥不称力称其德。游子在天南驾车，驰马力尽伤我心。居人在天北顿辔，摧轮遥望安终极。
听莺
作者：卢龙云
朝代：明

雨后千林翠欲流，春馀高柳绿偏稠。迁乔野外声初巧，求友枝间意独幽。闭户不禁司马渴，出门堪并少陵游。笙簧满耳听难尽，徙倚同消万斛愁。
周博士招同观灯四首
作者：卢龙云
朝代：明

改岁风初暖，良宵月更新。一时俱逆旅，万户却同春。对语何妨久，相酬不厌频。周郎能顾曲，徙席正堪亲。自尔来鸣铎，诸生庆拔茅。烧兰淹夜酌，馔玉出中庖。月向芹宫照，花因火树交。主人情未已，促席句同敲。华灯连月彩，列炬映星芒。爱客方投辖，徵歌复绕梁。更寒听漏永，坐洽引杯长。不醉应难寐，相看喜欲狂。凭阑多夜色，入座况春风。客里芳心并，人间乐事同。诗成俱倚马，笔落总如虹。更仗杯中物，相酬慰转蓬。
周博士招同观灯四首·其一
作者：卢龙云
朝代：明

改岁风初暖，良宵月更新。一时俱逆旅，万户却同春。对语何妨久，相酬不厌频。周郎能顾曲，徙席正堪亲。
周博士招同观灯四首·其三
作者：卢龙云
朝代：明

华灯连月彩，列炬映星芒。爱客方投辖，徵歌复绕梁。更寒听漏永，坐洽引杯长。不醉应难寐，相看喜欲狂。
周博士招同观灯四首·其二
作者：卢龙云
朝代：明

自尔来鸣铎，诸生庆拔茅。烧兰淹夜酌，馔玉出中庖。月向芹宫照，花因火树交。主人情未已，促席句同敲。
周博士招同观灯四首·其四
作者：卢龙云
朝代：明

凭阑多夜色，入座况春风。客里芳心并，人间乐事同。诗成俱倚马，笔落总如虹。更仗杯中物，相酬慰转蓬。
周吴华为刻拙稿先示数篇赋答二首
作者：卢龙云
朝代：明

十载风尘客，谈诗每避人。喜心宁见猎，寡和觉情亲。案牍元多暇，宫墙况近邻。羊何欣有托，空自愧阳春。久缘诗癖在，习静懒敲推。授简知同调，为模愧后来。未须忧纸贵，先只惧梨灾。掌故多文学，如君实爱才。
周吴华为刻拙稿先示数篇赋答二首·其一
作者：卢龙云
朝代：明

十载风尘客，谈诗每避人。喜心宁见猎，寡和觉情亲。案牍元多暇，宫墙况近邻。羊何欣有托，空自愧阳春。
周吴华为刻拙稿先示数篇赋答二首·其二
作者：卢龙云
朝代：明

久缘诗癖在，习静懒敲推。授简知同调，为模愧后来。未须忧纸贵，先只惧梨灾。掌故多文学，如君实爱才。
周文学再膺院奖
作者：卢龙云
朝代：明

海上重逢骢马使，儒林声价羡君高。横经久聚诸生乐，课绩宁论一字褒。坛月穿云明散帙，官梅含雪照挥毫。好文主圣看殊擢，造士功成合叙劳。
周文学膺奖二首
作者：卢龙云
朝代：明

生平秉孤尚，结发游艺林。玄览极千古，抗志扬徽音。遘时苦不早，迟暮出云岑。松柏自有性，芝兰自有心。黾勉事一职，宁复伤滞淫。稽古念弥笃，讲诵罗青衿。片玉世所重，相知日已深。名藉曹丘起，何言但陆沉。吴楚东南际，贤豪本代兴。之子挺灵异，匹练应初生。童龄擅芳誉，弱冠扬徽称。操瑟竟难合，明经待晚成。遇我闽海曲，示我郢中声。训士力崇古，何嫌世俗轻。游扬渐以广，乘时起令名。终当策高足，万里扬前旌。
周文学膺奖二首·其一
作者：卢龙云
朝代：明

生平秉孤尚，结发游艺林。玄览极千古，抗志扬徽音。遘时苦不早，迟暮出云岑。松柏自有性，芝兰自有心。黾勉事一职，宁复伤滞淫。稽古念弥笃，讲诵罗青衿。片玉世所重，相知日已深。名藉曹丘起，何言但陆沉。
周文学膺奖二首·其二
作者：卢龙云
朝代：明

吴楚东南际，贤豪本代兴。之子挺灵异，匹练应初生。童龄擅芳誉，弱冠扬徽称。操瑟竟难合，明经待晚成。遇我闽海曲，示我郢中声。训士力崇古，何嫌世俗轻。游扬渐以广，乘时起令名。终当策高足，万里扬前旌。
周氏蔽席庐
作者：卢龙云
朝代：明

六合匪云远，吾庐亦自宽。四时皆乐境，万象纵遐观。架上充图史，床头有镆干。席门多长者，孰与此中看。
周进士赴柳州司理枉过见赠赋答
作者：卢龙云
朝代：明

孤城忆我曾游地，此日逢君感慨深。拙政祇能宽积赋，远民敢自厌殊音。身辞瘴岭惭无补，梦绕蛮烟思不禁。愿得谳疑冤尽洗，敢劳城郭问棠阴。
和体韶妹丈劝发
作者：卢龙云
朝代：明

几年泉石托清流，差胜尘途感百忧。苦为交亲辞野服，又随京国梦宸旒。山间木叶催寒序，径里花枝恋酒筹。更美莼鲈思缓发，免教长路即悲秋。
和何郡丞元日郡楼眺望
作者：卢龙云
朝代：明

物态时时改，春光岁岁逢。江山留宦迹，花鸟悦尘容。望阙心千绪，怀人路几重。岂堪持柏酒，独酌对晴峰。
和区宫允寄示太液池闻雁之作
作者：卢龙云
朝代：明

灵洲通艺苑，仙液类词源。晓直趋常早，宸居静不喧。鹓鸿时并集，霄汉近孤骞。何似群鸣者，荒烟傍海村。
和友人春游六首
作者：卢龙云
朝代：明

日南花木竞先春，自爱閒居岁月新。多少红尘随去马，相逢俱道看花人。万树烟深雨正丝，春阳育物已多时。半黄乍变柔条柳，更倩东风向晓吹。林木欣欣总向荣，几人结伴探春行。未论百卉争红紫，一夜池塘草复生。芳菲节物美遨游，细叶轻花拥翠楼。乐事林园应已足，何须春色在皇州。晴日春晖满洞门，名花历乱野花繁。游人入夜浑忘倦，秉烛还来倒绿尊。娇歌清管下楼台，灯火荧煌漏莫催。最喜春宵寒已薄，可能金钥彻明开。
和友人春游六首·其一
作者：卢龙云
朝代：明

日南花木竞先春，自爱閒居岁月新。多少红尘随去马，相逢俱道看花人。
和友人春游六首·其三
作者：卢龙云
朝代：明

林木欣欣总向荣，几人结伴探春行。未论百卉争红紫，一夜池塘草复生。
和友人春游六首·其二
作者：卢龙云
朝代：明

万树烟深雨正丝，春阳育物已多时。半黄乍变柔条柳，更倩东风向晓吹。
和友人春游六首·其五
作者：卢龙云
朝代：明

晴日春晖满洞门，名花历乱野花繁。游人入夜浑忘倦，秉烛还来倒绿尊。
和友人春游六首·其六
作者：卢龙云
朝代：明

娇歌清管下楼台，灯火荧煌漏莫催。最喜春宵寒已薄，可能金钥彻明开。
和友人春游六首·其四
作者：卢龙云
朝代：明

芳菲节物美遨游，细叶轻花拥翠楼。乐事林园应已足，何须春色在皇州。
和友人闻报生孙
作者：卢龙云
朝代：明

天畔祥光炫晓霞，旅中新咏庆年华。蓝田秀出阶前玉，彩笔欣增梦里花。此日桑蓬初应瑞，他乡萍梗总为家。开颜会见飞腾翼，万里扶摇自海涯。
和友人首夏即事四首
作者：卢龙云
朝代：明

首夏清和节，春归景亦妍。薰风才入户，暑雨未盈阡。花送馀香满，林交万绿鲜。乐游随处好，选胜任披筵。青阳初告谢，南陆肇朱明。巢起将雏燕，林娇唤友莺。葵榴将吐艳，荷芰各敷荣。窗草皆书带，芊绵绕砌生。江南梅欲雨，陇上麦初秋。蝶向残花恋，鱼吹嫩藻浮。开尊清景玩，倚杖绿阴留。细瀑穿林出，泠泠山更幽。永昼逢多暇，开帘阅众芳。粉含竹翠润，絮净柳阴凉。鸟哢时增巧，蝉吟声始扬。北窗无俗客，差可傲羲皇。
和友人首夏即事四首·其一
作者：卢龙云
朝代：明

首夏清和节，春归景亦妍。薰风才入户，暑雨未盈阡。花送馀香满，林交万绿鲜。乐游随处好，选胜任披筵。
和友人首夏即事四首·其三
作者：卢龙云
朝代：明

江南梅欲雨，陇上麦初秋。蝶向残花恋，鱼吹嫩藻浮。开尊清景玩，倚杖绿阴留。细瀑穿林出，泠泠山更幽。
和友人首夏即事四首·其二
作者：卢龙云
朝代：明

青阳初告谢，南陆肇朱明。巢起将雏燕，林娇唤友莺。葵榴将吐艳，荷芰各敷荣。窗草皆书带，芊绵绕砌生。
和友人首夏即事四首·其四
作者：卢龙云
朝代：明

永昼逢多暇，开帘阅众芳。粉含竹翠润，絮净柳阴凉。鸟哢时增巧，蝉吟声始扬。北窗无俗客，差可傲羲皇。
和吴逸士读小刻有作
作者：卢龙云
朝代：明

几忆王孙草，忽传幼妇词。隐高商皓迹，和有郢人诗。大雅千秋业，清风百世师。知君能载酒，独愧子云奇。
和周文学守岁二首
作者：卢龙云
朝代：明

羁旅壶觞亦岁华，不知何处是天涯。宜春綵帖新传胜，守岁椒盘更颂花。剪烛似添更漏永，题诗偏动客怀赊。知君恋阙情无限，每忆鸣珂谒帝家。海内称诗富谢陶，中原鞭弭复吾曹。鸿篇自愧才名后，彩笔谁干气象高。改岁韶华增舜历，异乡交谊得周醪。休怜客思多寥寂，次第春风入李桃。
和周文学守岁二首·其一
作者：卢龙云
朝代：明

羁旅壶觞亦岁华，不知何处是天涯。宜春綵帖新传胜，守岁椒盘更颂花。剪烛似添更漏永，题诗偏动客怀赊。知君恋阙情无限，每忆鸣珂谒帝家。
和周文学守岁二首·其二
作者：卢龙云
朝代：明

海内称诗富谢陶，中原鞭弭复吾曹。鸿篇自愧才名后，彩笔谁干气象高。改岁韶华增舜历，异乡交谊得周醪。休怜客思多寥寂，次第春风入李桃。
和咏物诗十首 其一 雁字
作者：卢龙云
朝代：明

巨灵何事辄书空，却是奎章出紫宫。鸟迹印来千里外，龙文挥就五云中。数行飞雾毫犹湿，几点凌烟势自雄。共讶天庭初布诏，仰观成画万方同。
和咏物诗十首 其七 花影
作者：卢龙云
朝代：明

缥缈繁阴亦自奇，不缘色相点疏枝。参差日下阶频转，摇曳风前席屡移。蝶恋始疑飞是梦，鹿衔何用迹相随。窗前夜月尤堪玩，几伴金波入酒卮。
和咏物诗十首 其三 蛙鼓
作者：卢龙云
朝代：明

百蛰当春喜尽苏，融融乐意满江湖。繁声在处皆成部，急响何人为援桴。振鹭似缘知警舞，奇花如解应催呼。门庭亦类都官署，祢史渔阳得并无。
和咏物诗十首 其九 松涛
作者：卢龙云
朝代：明

幽姿错落涧边生，虚谷泠泠应水声。烟雨濯枝泉始达，风雷排干势初倾。轻花并逐虬龙起，飞沫时沾鹳鹤鸣。疑是天河倒峡出，润馀草木更敷荣。
和咏物诗十首 其二 莺簧
作者：卢龙云
朝代：明

胜游丝管日骈罗，更有新声绕绿柯。羌笛未如出谷响，秦筝难拟傍檐歌。惊回思梦愁怀晓，鼓吹诗肠乐意多。断续流音听不尽，似从伊洛导春和。
和咏物诗十首 其五 柳丝
作者：卢龙云
朝代：明

垂垂金缕拂清池，绮岸春明二月时。细雨濯来看转洁，淡烟笼处色偏奇。染衣莫讶虚弹指，结带相贻好赠诗。怪底莺梭织未就，分条空待送将离。
和咏物诗十首 其八 竹粉
作者：卢龙云
朝代：明

拆藓生来质并苍，傅成纤白妒何郎。清标未解争红紫，直干先教拟雪霜。仙署开帘同一色，小斋远俗胜群芳。止缘疏节淄难染，别起檀栾待凤凰。
和咏物诗十首 其六 榆钱
作者：卢龙云
朝代：明

谁将百万富林园，共道神功巧铸存。改火一年开节序，为炉万物仰乾坤。铺成金埒迹堪拟，排向朱门势未尊。独买春光随处好，赐山应越汉时恩。
和咏物诗十首 其十 麦浪
作者：卢龙云
朝代：明

极目云黄陇已秋，高低遥带日光浮。两岐预颂闾阎乐，百室曾消妇子忧。雊雉呼群风正暖，鸣鸠唤妇雨初收。穷檐待泽真如渴，谁决西江此地流。
和咏物诗十首 其四 萤火
作者：卢龙云
朝代：明

野色冥冥有夜光，为谁阒寂照茅堂。风飘凌乱明难灭，露下沾濡彩亦扬。飞盖苑中星并耀，临书幌里漏偏长。了无烟焰生炎烈，点点清辉照晚凉。
和咏物诗十首·雁字
作者：卢龙云
朝代：明

巨灵何事辄书空，却是奎章出紫宫。鸟迹印来千里外，龙文挥就五云中。数行飞雾毫犹湿，几点凌烟势自雄。共讶天庭初布诏，仰观成画万方同。胜游丝管日骈罗，更有新声绕绿柯。羌笛未如出谷响，秦筝难拟傍檐歌。惊回思梦愁怀晓，鼓吹诗肠乐意多。断续流音听不尽，似从伊洛导春和。百蛰当春喜尽苏，融融乐意满江湖。繁声在处皆成部，急响何人为援桴。振鹭似缘知警舞，奇花如解应催呼。门庭亦类都官署，祢史渔阳得并无。野色冥冥有夜光，为谁阒寂照茅堂。风飘凌乱明难灭，露下沾濡彩亦扬。飞盖苑中星并耀，临书幌里漏偏长。了无烟焰生炎烈，点点清辉照晚凉。垂垂金缕拂清池，绮岸春明二月时。细雨濯来看转洁，淡烟笼处色偏奇。染衣莫讶虚弹指，结带相贻好赠诗。怪底莺梭织未就，分条空待送将离。谁将百万富林园，共道神功巧铸存。改火一年开节序，为炉万物仰乾坤。铺成金埒迹堪拟，排向朱门势未尊。独买春光随处好，赐山应越汉时恩。缥缈繁阴亦自奇，不缘色相点疏枝。参差日下阶频转，摇曳风前席屡移。蝶恋始疑飞是梦，鹿衔何用迹相随。窗前夜月尤堪玩，几伴金波入酒卮。拆藓生来质并苍，傅成纤白妒何郎。清标未解争红紫，直干先教拟雪霜。仙署开帘同一色，小斋远俗胜群芳。止缘疏节淄难染，别起檀栾待凤凰。幽姿错落涧边生，虚谷泠泠应水声。烟雨濯枝泉始达，风雷排干势初倾。轻花并逐虬龙起，飞沫时沾鹳鹤鸣。疑是天河倒峡出，润馀草木更敷荣。极目云黄陇已秋，高低遥带日光浮。两岐预颂闾阎乐，百室曾消妇子忧。雊雉呼群风正暖，鸣鸠唤妇雨初收。穷檐待泽真如渴，谁决西江此地流。
和大司马王公同钱使君月下园池泛舟之作二首
作者：卢龙云
朝代：明

辞荣十载惬投簪，其奈苍生属望心。庭下郎君能世业，座中宾客总词林。忘年许集耆英会，得句如闻正始音。况是大夫能作赋，胜游应不负招寻。水满池塘月满舟，芳亭难遽号宜休。且拚乐事归三径，自以閒身傲五侯。别墅开樽时坐啸，西园飞盖每淹留。已闻疏辅虚前席，此地何能绊绛驺。
和大司马王公同钱使君月下园池泛舟之作二首·其一
作者：卢龙云
朝代：明

辞荣十载惬投簪，其奈苍生属望心。庭下郎君能世业，座中宾客总词林。忘年许集耆英会，得句如闻正始音。况是大夫能作赋，胜游应不负招寻。
和大司马王公同钱使君月下园池泛舟之作二首·其二
作者：卢龙云
朝代：明

水满池塘月满舟，芳亭难遽号宜休。且拚乐事归三径，自以閒身傲五侯。别墅开樽时坐啸，西园飞盖每淹留。已闻疏辅虚前席，此地何能绊绛驺。
和少司马陈公除夕忆其伯子孝廉之作
作者：卢龙云
朝代：明

悬车惟绿野，游骑有青丝。家庆遥相忆，年光暗自移。槐高王相宅，兰茁谢家儿。第一天人奏，承恩复阿谁。
和巽卿至后登台二首
作者：卢龙云
朝代：明

客久岁云暮，阳生春渐回。梅花催作赋，柏叶待传杯。天地凝寒歛，江山淑景开。旅吟随处好，休比望乡台。乡望情何极，蕨薇长故山。拂尘看剑锷，对月问刀环。父老歌风后，园陵望气间。登临随杖屦，云水意同閒。
和巽卿至后登台二首·其一
作者：卢龙云
朝代：明

客久岁云暮，阳生春渐回。梅花催作赋，柏叶待传杯。天地凝寒歛，江山淑景开。旅吟随处好，休比望乡台。
和巽卿至后登台二首·其二
作者：卢龙云
朝代：明

乡望情何极，蕨薇长故山。拂尘看剑锷，对月问刀环。父老歌风后，园陵望气间。登临随杖屦，云水意同閒。
和希举彦成二宗侯春游诗二首
作者：卢龙云
朝代：明

紫陌条风远，朱门淑气新。流年堪抚景，结骑好乘春。红染桃初遍，青垂柳欲匀。馀寒欣渐散，鱼鸟总相亲。当春饶乐事，随处蹑游踪。百舌林声巧，千章岸影重。偏提悬屡续，凿落泻初浓。多少池塘咏，堪谁授简从。
和希举彦成二宗侯春游诗二首·其一
作者：卢龙云
朝代：明

紫陌条风远，朱门淑气新。流年堪抚景，结骑好乘春。红染桃初遍，青垂柳欲匀。馀寒欣渐散，鱼鸟总相亲。
和希举彦成二宗侯春游诗二首·其二
作者：卢龙云
朝代：明

当春饶乐事，随处蹑游踪。百舌林声巧，千章岸影重。偏提悬屡续，凿落泻初浓。多少池塘咏，堪谁授简从。
和擒倭志喜
作者：卢龙云
朝代：明

赤羽频年急备倭，论功犹自藐山河。鲸渊夜涉天无险，蜃阁晴嘘海亦波。小丑未须烦武略，微劳先已动诗魔。不知十万王师出，何日听君拟凯歌。
和清凉寺浴佛日听法
作者：卢龙云
朝代：明

丛林万绿雨中新，浴佛相传到此辰。净土金轮生色相，祇园宝座号天人。翻经并拟归宗教，说法谁当悟后身。定久诸缘俱尽息，更于何地拂埃尘。
和祷雨有应
作者：卢龙云
朝代：明

枯厓草木未须怜，野老还称大有年。此日方知霖济旱，小民依旧食为天。瓯窭尽可登千亩，解阜齐看入五弦。枕簟夜凉诗思好，传来清润见新篇。
和车一中七夕旅怀
作者：卢龙云
朝代：明

华月娟娟入户明，开帘露下气初清。我惭儿女年年巧，君念关山处处情。天上独怜桥鹊影，人间无奈砌蛩声。罗浮一水非河汉，莫向牵牛恨未平。
和金陵怀古六首 其一 吴
作者：卢龙云
朝代：明

一自金车应闿阊，秣陵佳丽属吴王。但誇卷土天为堑，肯信中流苇亦航。风火楼船思赤壁，英雄部伍失丹阳。当年筹策需人望，谁为东南惜仲翔。
和金陵怀古六首 其三 宋
作者：卢龙云
朝代：明

竹下龙文护讲堂，五虹交映宋图昌。居人独颂元嘉政，赋客争传小谢章。曲水池边频应诏，乐游苑里缓称觞。俄闻相国加殊锡，疏爵朝端又进王。
和金陵怀古六首 其二 晋
作者：卢龙云
朝代：明

神州沈陆虏尘昏，指点铜驼未忍言。易马重看兴帝室，化龙谁与复中原。山河涕泪新亭集，王谢风流旧宅存。杯酒长星能几劝，淮淝鹤唳只荒村。
和金陵怀古六首 其五 梁
作者：卢龙云
朝代：明

西邸才华沈谢游，萧郎日角出庸流。浮山野水通鱼穴，泰寺炉烟绕佛楼。狐在尚应须玉烛，猿亡先已虑金瓯。早知玄寂终无补，亿万何劳赎冕旒。
和金陵怀古六首 其六 陈
作者：卢龙云
朝代：明

马上游尘骤扑衣，仓忙朱雀转堪悲。鸡人候晓曾传箭，狎客临春只赋诗。结绮宫前迷玉树，望仙楼外语黄鹂。长江浪说难飞渡，笑杀芒山侍饮时。
和金陵怀古六首 其四 齐
作者：卢龙云
朝代：明

铁马功兴皂荚桥，旋看草禅接先朝。黄金土价应难并，白璧山灵似可招。笔彩正回江氏梦，带围犹称沈郎腰。石城钟阜依然在，应教谁堪续旧谣。
和金陵怀古六首·吴
作者：卢龙云
朝代：明

一自金车应闿阊，秣陵佳丽属吴王。但誇卷土天为堑，肯信中流苇亦航。风火楼船思赤壁，英雄部伍失丹阳。当年筹策需人望，谁为东南惜仲翔。神州沈陆虏尘昏，指点铜驼未忍言。易马重看兴帝室，化龙谁与复中原。山河涕泪新亭集，王谢风流旧宅存。杯酒长星能几劝，淮淝鹤唳只荒村。竹下龙文护讲堂，五虹交映宋图昌。居人独颂元嘉政，赋客争传小谢章。曲水池边频应诏，乐游苑里缓称觞。俄闻相国加殊锡，疏爵朝端又进王。铁马功兴皂荚桥，旋看草禅接先朝。黄金土价应难并，白璧山灵似可招。笔彩正回江氏梦，带围犹称沈郎腰。石城钟阜依然在，应教谁堪续旧谣。西邸才华沈谢游，萧郎日角出庸流。浮山野水通鱼穴，泰寺炉烟绕佛楼。狐在尚应须玉烛，猿亡先已虑金瓯。早知玄寂终无补，亿万何劳赎冕旒。马上游尘骤扑衣，仓忙朱雀转堪悲。鸡人候晓曾传箭，狎客临春只赋诗。结绮宫前迷玉树，望仙楼外语黄鹂。长江浪说难飞渡，笑杀芒山侍饮时。
和钱使君与大司马王公月下汎舟酌别薛明府
作者：卢龙云
朝代：明

名园开洛社，月下记同游。五马鸥相狎，双凫鹢并流。池平波影动，星聚夜光浮。□有安车诏，追欢复帝州。
和陈使君赠童参戎
作者：卢龙云
朝代：明

忽看持节下南州，况值新凉满郡楼。共喜升平当此会，敢云凋敝不宜秋。几年绝徼俱归马，阖境何人更带牛。最是威名堪服远，祗应公暇美同游。
和陈勋卿雨中待月
作者：卢龙云
朝代：明

深夜谯楼更几转，阴晴倏忽眼中变。才看王宇净纤埃，骤见银河飞素练。云散月高圆似镜，天空露下寒如霰。宝匣光开入座来，金波影落当杯见。醉□□□可千觞，愁逐残云飞一片。舞爱阳阿袖屡翻，歌怜子夜声频啭。方欣溽暑变新凉，莫管来鸿兼去燕。极目烟消冰在壶，酡颜风洒秋生面。几人北海正娱宾，何处西园复开宴。对酒高阳集胜流，授简南皮多妙选。近水台留卿月辉，集贤里报德星现。飘摇桂树影初清，荡漾金尊波始溅。门掩疏桐夜未央，霜冷残荷岁交禅。不辞痛饮太豪粗，已判宿酲差瞑眩。过隙光阴春复秋，浮云变态舒仍卷。得来亦属楚人弓，弃去宁题班女扇。太白举杯犹独饮，庄生齐物却堪羡。莫令广寒殿里人，解笑长愁闺中媛。请看天风万里生，驱逐阴霾急于箭。
和陈新之雪后见贻
作者：卢龙云
朝代：明

晓起琼花扑素琴，开帘犹道月华侵。书云合奏丰年瑞，歌雪先倾下里心。物候正随灰管动，客怀偏仗酒杯深。知君复有官梅兴，清赏何由并汝阴。
和黎文学村庄即事
作者：卢龙云
朝代：明

暂出红尘市，田家可避喧。蓬蒿俱满径，芋栗各为园。安定非鸿泽，相携类鹿门。客来新酿熟，夜月醉荒村。
咏古四首有序 其一 董生
作者：卢龙云
朝代：明

道丧嬴秦后，传经属汉儒。天人初召对，伊吕此为徒。列国诸侯相，中朝子大夫。究寻灾异理，时论却为愚。
咏古四首有序 其三 陆宣公
作者：卢龙云
朝代：明

所学真无负，恩深内相初。敷陈本道德，诏令感州闾。罢献能防侈，忧谗不著书。祗今看奏议，法戒尚昭如。
咏古四首有序 其二 诸葛武侯
作者：卢龙云
朝代：明

隆中高卧日，闻达岂知求。三顾时非偶，一言意自投。忠贞期灭魏，运祚失兴刘。出处应难并，休论愿未酬。
咏古四首有序 其四 韩魏公
作者：卢龙云
朝代：明

五云先兆瑞，相业卜当年。筦库宁留滞，乾坤待转旋。两朝光定策，四路靖临边。识量多宏伟，功成付彼天。
咏古四首有序·董生
作者：卢龙云
朝代：明

道丧嬴秦后，传经属汉儒。天人初召对，伊吕此为徒。列国诸侯相，中朝子大夫。究寻灾异理，时论却为愚。隆中高卧日，闻达岂知求。三顾时非偶，一言意自投。忠贞期灭魏，运祚失兴刘。出处应难并，休论愿未酬。所学真无负，恩深内相初。敷陈本道德，诏令感州闾。罢献能防侈，忧谗不著书。祗今看奏议，法戒尚昭如。五云先兆瑞，相业卜当年。筦库宁留滞，乾坤待转旋。两朝光定策，四路靖临边。识量多宏伟，功成付彼天。
咏史六首
作者：卢龙云
朝代：明

炎德方盛，恭修玄默。抚下以仁，民无不获。感春之和，蠲租赐帛。诽谤既除，土木必惜。四海阜安，罔罹兵革。继体英谊，洞悉闾阎。赏罚必信，综覈惟严。横经论决，称制时临。循良增秩，慰我苍黔。远夷效顺，海宇熙恬。四七之际，烨矣中兴。首釐冤狱，出系省刑。日赅朝罢，复引谈经。却献抑瑞，驰役缓征。宽仁及下，柔道致平。日表龙姿，高出千古。妙选瀛洲，学舍千庑。减膳赈饥，恤民疾苦。谏比韦弦，虚怀罕伍。睿藻昭宣，经文纬武。太平天子，日临讲幄。赐酺赋诗，与众共乐。召对群材，激扬清浊。亲录系囚，惧刑之虐。罢献五坊，汰侈还朴。恭俭之君，四纪如一。延义迩英，大书无逸。好生缓刑，惧灾修德。罢榷蠲逋，库珠助籴。贪黩必防，罔私山泽。
咏史六首·其一
作者：卢龙云
朝代：明

炎德方盛，恭修玄默。抚下以仁，民无不获。感春之和，蠲租赐帛。诽谤既除，土木必惜。四海阜安，罔罹兵革。
咏史六首·其三
作者：卢龙云
朝代：明

四七之际，烨矣中兴。首釐冤狱，出系省刑。日赅朝罢，复引谈经。却献抑瑞，驰役缓征。宽仁及下，柔道致平。
咏史六首·其二
作者：卢龙云
朝代：明

继体英谊，洞悉闾阎。赏罚必信，综覈惟严。横经论决，称制时临。循良增秩，慰我苍黔。远夷效顺，海宇熙恬。
咏史六首·其五
作者：卢龙云
朝代：明

太平天子，日临讲幄。赐酺赋诗，与众共乐。召对群材，激扬清浊。亲录系囚，惧刑之虐。罢献五坊，汰侈还朴。
咏史六首·其六
作者：卢龙云
朝代：明

恭俭之君，四纪如一。延义迩英，大书无逸。好生缓刑，惧灾修德。罢榷蠲逋，库珠助籴。贪黩必防，罔私山泽。
咏史六首·其四
作者：卢龙云
朝代：明

日表龙姿，高出千古。妙选瀛洲，学舍千庑。减膳赈饥，恤民疾苦。谏比韦弦，虚怀罕伍。睿藻昭宣，经文纬武。
咏怀二首
作者：卢龙云
朝代：明

吏道苦烦促，田野多欢娱。平生少年日，汎览遍群书。言论慕古哲，寤寐忆黄虞。念载事尘役，道路空踟蹰。意气寡所谐，亲朋日以疏。风波殊未已，安得骋良图。不如谢羁勒，息驾返吾庐。端坐怀百忧，愁思当告谁。荆棘满中道，行者亦云疲。富贵非所营，贫贱非所移。越鸟恋故林，游子暮何之。河清不可俟，得失恒相随。回车返初服，无为泣路岐。东皋既息耜，倚杖临清池。
咏怀二首·其一
作者：卢龙云
朝代：明

吏道苦烦促，田野多欢娱。平生少年日，汎览遍群书。言论慕古哲，寤寐忆黄虞。念载事尘役，道路空踟蹰。意气寡所谐，亲朋日以疏。风波殊未已，安得骋良图。不如谢羁勒，息驾返吾庐。
咏怀二首·其二
作者：卢龙云
朝代：明

端坐怀百忧，愁思当告谁。荆棘满中道，行者亦云疲。富贵非所营，贫贱非所移。越鸟恋故林，游子暮何之。河清不可俟，得失恒相随。回车返初服，无为泣路岐。东皋既息耜，倚杖临清池。
咏芍药
作者：卢龙云
朝代：明

春风浩荡百花庄，千红万紫斗妍芳。雨前雨后难相似，点点风飘正断肠。莫向此花悲晚暮，此花不受春光妒。幽香独自殿芳尘，浩态还能称独步。醉露当阶不自持，含风绕砌却多姿。广陵浪说誇金带，东武何劳侈玉盂。近侍牡丹元似锦，绿水绛荷芳尚歛。送去迎来如有情，艳妆总道来仙禁。薰风阵阵拂瑶台，红药分明锦绣开。折向尊前怜国色，更有天香入酒杯。
咏邑前榕树因忆子厚有榕叶满庭之句
作者：卢龙云
朝代：明

双榕何岁植，苍黛已盈围。雨过百花尽，莺啼乱叶飞。高人去云远，往事是耶非。欲拟甘棠咏，其如和者稀。
商山图为林国相题
作者：卢龙云
朝代：明

商山旧接终南胜，深谷层峦倍幽静。高士何年共结庐，云满衣裳蒿满径。閒来便唱紫芝歌，驷马高车较若何。棋局每凭幽涧石，诗篇长咏狎烟萝。自嗟生世唐虞远，祗应木石同萧散。反覆时情任变更，过目浮云了不管。汉庭当日重元良，忽从秘画张子房。羽翼终归岩下叟，千年涧壑尚辉光。后人颇笑卢藏用，佳趣此山曾与共。唐家无事翊皇储，何须别却烟霞洞。
喜友人举人兼怀未遇诸子
作者：卢龙云
朝代：明

怪尔明珠屡暗投，偶传消息到沧洲。三年灯火山中社，五岭风云海上秋。狗监尚邀陈猎赋，骏台堪羡过都游。翻疑楚璞终难献，摇落渔矶问钓舟。
喜宁夏报捷二首
作者：卢龙云
朝代：明

六月王师出，三秦虏祸深。尚方烦赐剑，死士赴悬金。秘法通黄石，先声陨绿林。辕门看饮至，庶以答天心。骑士皆超距，儒臣亦据鞍。城登弓月满，水决阵云寒。百二还秦险，威仪复汉官。几回看露布，更为里中欢。
喜宁夏报捷二首·其一
作者：卢龙云
朝代：明

六月王师出，三秦虏祸深。尚方烦赐剑，死士赴悬金。秘法通黄石，先声陨绿林。辕门看饮至，庶以答天心。
喜宁夏报捷二首·其二
作者：卢龙云
朝代：明

骑士皆超距，儒臣亦据鞍。城登弓月满，水决阵云寒。百二还秦险，威仪复汉官。几回看露布，更为里中欢。
喜峒蛮来附
作者：卢龙云
朝代：明

怪尔凭陵岁月长，复岩深箐古夷荒。岂因为政非鸾凤，自是难驯似犬羊。买犊世无兵作祟，占鸡人乐醉为乡。从今勿作羁縻态，天子宵衣待越裳。
喜明府家叔自楚中适至
作者：卢龙云
朝代：明

无复青毡为楚留，南来疋马古融州。十年不愧诸生长，三仕宁惭百里侯。莫以棘栖堪卧理，共看民力总须愁。风尘道路何多日，且对芳樽话故丘。
喜晴
作者：卢龙云
朝代：明

积雨愁难破，新晴喜不禁。绕檐飞燕剧，穿径落花深。得暇频开卷，息交寡盍簪。风来庭院午，独坐正披襟。
喜童将军凯旋
作者：卢龙云
朝代：明

腊尽初看秉钺行，春明已奏凯歌声。共言荒徼时将泰，喜见长缨事竟成。蛮峒总知瞻北极，圣朝无复议南征。夜来风雨溪头急，疑是天河洗甲兵。
喜老母至
作者：卢龙云
朝代：明

望尽云山粤海边，到来消息喜真传。遥知弟妹灯前语，不分天涯綵服偏。
喜西征报捷
作者：卢龙云
朝代：明

几日西风急，风前送好音。西陲今已晏，大慑远人心。蠢伊匪族类，豺虎而冠衿。豢养胡为者，反以助骄淫。重关抱深箐，高垒倚层岑。兴言抗上国，宁知效献琛。天子赫斯怒，流毒恐渐深。授钺开专阃，飞刍集羽林。去年兴薄伐，行役至于今。摧坚纷冒石，执锐赴悬金。哀猿听凄断，毒雾触阴森。暑雨无咨怨，从军但壮吟。嗟彼辙中鳞，终焉归釜鬵。王师幸无敌，馀凶总馘擒。一方久涂炭，若旱忽沾霖。还家悲喜集，月下再闻砧。辕门将振旅，恩赉普颁临。献俘行赴阙，欢颂侈缨簪。从兹遍柔远，无为用伐侵。垂衣受重译，薰风乐舜琴。
喜雨
作者：卢龙云
朝代：明

新瀑穿林出岸隈，雄风吹雨歇还来。霏微四野枯全润，霢霂三农望正开。昨日桑林成泽国，一时蓬巷已春台。不知旱魃归何处，更祝为霖遍八垓。
喜雨
作者：卢龙云
朝代：明

雨意连朝足，人心尽日欢。火云初捲焰，赤地已扬澜。耕课移勤补，农书带笑看。几旬陪露祷，今得谢玄坛。
喜霁二首
作者：卢龙云
朝代：明

旸雨元多憾，阴晴未可知。登场期有穫，沉灶尚啼饥。霓望真同切，云开孰与期。东方忽已白，明作复当离。霪潦如春雨，今朝喜得常。翻馀无石燕，舞罢失商羊。省歛初遵亩，负暄始向阳。农家欣作颂，更有万斯箱。
喜霁二首·其一
作者：卢龙云
朝代：明

旸雨元多憾，阴晴未可知。登场期有穫，沉灶尚啼饥。霓望真同切，云开孰与期。东方忽已白，明作复当离。
喜霁二首·其二
作者：卢龙云
朝代：明

霪潦如春雨，今朝喜得常。翻馀无石燕，舞罢失商羊。省歛初遵亩，负暄始向阳。农家欣作颂，更有万斯箱。
四明毛生为余绘雁图四幅悬之壁间令人有沧洲之想
作者：卢龙云
朝代：明

近识四明客，浮来海上槎。心专毫素业，迹异博徒家。匠意丹青巧，游神水石嘉。潇湘如在目，落雁满平沙。
四望楼晚晀
作者：卢龙云
朝代：明

群峰迤逦对凭阑，风物他乡醉里看。出壑淡烟笼野色，过云疏雨送秋寒。地分瓯越关山迥，天尽东南宇宙宽。何必杖藜誇济胜，卧游吾已历千盘。
回车巷世传蔺相如避廉颇处
作者：卢龙云
朝代：明

国事艰危里，君心属望初。抗秦堪拔剑，全赵且回车。虎斗谁争长，鹰扬计未疏。列侯多策士，谁更似相如。
固安道中
作者：卢龙云
朝代：明

立马固安道，客心殊未安。风尘追往事，犹怯路行难。
国学释褐答友人
作者：卢龙云
朝代：明

十载尘途甘短褐，一朝帝里亦长裾。萍蓬乍喜他乡合，棫朴均沾圣泽馀。恋阙敢随温饱后，环桥犹似听观初。中朝此日须贤哲，早为皇家事远图。
土酋四首有引
作者：卢龙云
朝代：明

族类元非我，徒云附大邦。摧锋看有几，授钺诧无双。止可追骄虏，谁令戮已降。哀哀闻巷哭，泪血染西江。俯仰追前事，令人恨里隆。青衿还丧气，赤燧有何功。单骑颜偏壮，群谋见略同。至今安土著，鸟尽合藏弓。比屋还耕凿，田园半已荒。云何邀上赏，遽尔启侵疆。浪说方归马，真成复进狼。苍生元不造，谋者自为臧。白面诚非拙，丹衷却未投。恩遗曲突客，皮尽负刍裘。狡虏心难测，蒸黎恨未休。无辜将受戮，多难总堪忧。
土酋四首有引·其一
作者：卢龙云
朝代：明

族类元非我，徒云附大邦。摧锋看有几，授钺诧无双。止可追骄虏，谁令戮已降。哀哀闻巷哭，泪血染西江。
土酋四首有引·其三
作者：卢龙云
朝代：明

比屋还耕凿，田园半已荒。云何邀上赏，遽尔启侵疆。浪说方归马，真成复进狼。苍生元不造，谋者自为臧。
土酋四首有引·其二
作者：卢龙云
朝代：明

俯仰追前事，令人恨里隆。青衿还丧气，赤燧有何功。单骑颜偏壮，群谋见略同。至今安土著，鸟尽合藏弓。
土酋四首有引·其四
作者：卢龙云
朝代：明

白面诚非拙，丹衷却未投。恩遗曲突客，皮尽负刍裘。狡虏心难测，蒸黎恨未休。无辜将受戮，多难总堪忧。
圣井有引
作者：卢龙云
朝代：明

凿井何年纪圣名，总缘神贶及群生。银床倒映冰壶冷，碧甃长涵水镜平。霖旱一方沾沛泽，润馀千里挹澄清。地灵若更周民隐，不待祈年雨亦行。
城北送客不及小集神祠得同字
作者：卢龙云
朝代：明

共有阳关意，归人望已穷。避喧因别酒，听法借禅宫。聚散元无定，壶觞但不空。官閒期会少，竟日总堪同。
堪舆寄隐卷为麦茂才作四首
作者：卢龙云
朝代：明

早年声誉遍词林，懒向金门作陆沉。小隐不妨泉石侣，薜衣藜杖白云深。寻常不自混樵苏，负笈新藏五岳图。似是向平婚嫁毕，壮心飞动忆蓬壶。僻厓仄径未知还，云水萧然意自閒。耻学低眉随世态，独留双眼看名山。初上罗浮第几峰，粤中形胜古今同。问君一种青囊诀，曾否能扶造化工。
堪舆寄隐卷为麦茂才作四首·其一
作者：卢龙云
朝代：明

早年声誉遍词林，懒向金门作陆沉。小隐不妨泉石侣，薜衣藜杖白云深。
堪舆寄隐卷为麦茂才作四首·其三
作者：卢龙云
朝代：明

僻厓仄径未知还，云水萧然意自閒。耻学低眉随世态，独留双眼看名山。
堪舆寄隐卷为麦茂才作四首·其二
作者：卢龙云
朝代：明

寻常不自混樵苏，负笈新藏五岳图。似是向平婚嫁毕，壮心飞动忆蓬壶。
堪舆寄隐卷为麦茂才作四首·其四
作者：卢龙云
朝代：明

初上罗浮第几峰，粤中形胜古今同。问君一种青囊诀，曾否能扶造化工。
复儿生答诸贺者四首
作者：卢龙云
朝代：明

至后梅梢点雪清，阳回花萼接春荣。徵兰有梦祥初协，种玉何缘事若成。喜附一星荀里聚，敢云枝桂郤林生。多君雅意相期许，帝籍还看爰锡名。月照悬弧旅夜明，书云况属礼初成。庭阶暖向春前入，海国阳从至后生。馀庆几人推令子，季方何日见难兄。箕裘直羡君家远，岂拟燕山桂树荣。海色寒馀渐向阳，官梅香并佩兰香。握中玉似蓝田秀，掌上珠疑合浦光。未卜他年为凤羽，欣占此日是熊祥。承君为奏将雏曲，彩笔何如错弄獐。传来秀句不辞频，又枉瑶篇纪送麟。间世敢当王者瑞，应时先毓海之春。驹能千里名方大，璧是连城价始珍。若比汉臣多活狱，里门将亦许重新。
复儿生答诸贺者四首·其一
作者：卢龙云
朝代：明

至后梅梢点雪清，阳回花萼接春荣。徵兰有梦祥初协，种玉何缘事若成。喜附一星荀里聚，敢云枝桂郤林生。多君雅意相期许，帝籍还看爰锡名。
复儿生答诸贺者四首·其三
作者：卢龙云
朝代：明

海色寒馀渐向阳，官梅香并佩兰香。握中玉似蓝田秀，掌上珠疑合浦光。未卜他年为凤羽，欣占此日是熊祥。承君为奏将雏曲，彩笔何如错弄獐。
复儿生答诸贺者四首·其二
作者：卢龙云
朝代：明

月照悬弧旅夜明，书云况属礼初成。庭阶暖向春前入，海国阳从至后生。馀庆几人推令子，季方何日见难兄。箕裘直羡君家远，岂拟燕山桂树荣。
复儿生答诸贺者四首·其四
作者：卢龙云
朝代：明

传来秀句不辞频，又枉瑶篇纪送麟。间世敢当王者瑞，应时先毓海之春。驹能千里名方大，璧是连城价始珍。若比汉臣多活狱，里门将亦许重新。
夏日公出便过江氏园亭
作者：卢龙云
朝代：明

本是逢迎出，翻为汗漫游。葵榴丹艳满，槐柳绿阴稠。染翰馀清暇，开尊恋胜幽。坐来移昼永，忽自散穷愁。
夏日泛舟秦淮
作者：卢龙云
朝代：明

十里秦淮胜，偏能悦客游。家家凭水槛，处处上兰舟。箫鼓时相应，壶觞夜不休。绝怜城郭里，弭棹得临流。
夏日过王光禄飞云洞宴集
作者：卢龙云
朝代：明

十亩烟霞覆短墙，中开三径引求羊。琴尊自美谈玄宅，宾从时过醉白堂。台倚高云临大野，池通新水着浮航。当朝若更徵岩穴，未许林园混酒狂。
夏日郭光禄招同梁户曹谭比部宴集别后索赠赋此
作者：卢龙云
朝代：明

触热宁容褦襶来，不妨河朔自深杯。文谈似共怜三益，乡错何须问五裁。密坐棋枰消永日，薰风庭院隔炎埃。归时正美秦淮月，安得同君更酌罍。
夏杪镇海楼宴集
作者：卢龙云
朝代：明

驱逐风尘岁月虚，临高几度望乡馀。楼头落日重披宴，树杪凉飙复振裾。暌别每愁书札远，合并休放酒杯疏。山林此地依城郭，耽僻何须问井墟。
夏杪鸡鸣山阁宴集
作者：卢龙云
朝代：明

楼阁空中傍翠微，招邀乘暇叩岩扉。平临树色当窗见，倒映云光入户飞。望远不禁怀古意，宦情宁与赏心违。坐来残暑都忘却，凉吹先秋欲满衣。
夜宿三山禅房漫赋刀剑二首 其一 刀
作者：卢龙云
朝代：明

我有一宝刀，解之欲赠谁。伊人不可见，佩以善自随。明时遵海曲，漂泊滞天涯。刀头似明月，忆我心所私。操而可使割，应用自有时。堪叹世间人，笑中亦有之。
夜宿三山禅房漫赋刀剑二首 其二 剑
作者：卢龙云
朝代：明

匣中有双剑，谁与辨雄雌。当年解其一，遗我心所知。双龙久未合，斗光望渐移。终难授楚柄，聊用强自持。水陆有二用，何当任所施。堪笑世间人，腹中亦有之。
夜宿三山禅房漫赋刀剑二首·刀
作者：卢龙云
朝代：明

我有一宝刀，解之欲赠谁。伊人不可见，佩以善自随。明时遵海曲，漂泊滞天涯。刀头似明月，忆我心所私。操而可使割，应用自有时。堪叹世间人，笑中亦有之。匣中有双剑，谁与辨雄雌。当年解其一，遗我心所知。双龙久未合，斗光望渐移。终难授楚柄，聊用强自持。水陆有二用，何当任所施。堪笑世间人，腹中亦有之。
夜宿梅花城
作者：卢龙云
朝代：明

两度寻梅未着花，孤城僻绝海之涯。鲛人并列横江戍，岛客能乘上汉槎。官阁夜声潮撼急，女墙秋色月临斜。由来保障称兹土，喜颂升平彻万家。